text:
Útgivið tann: 26.09.2013
Satsa uppá > dúva uppá; innsatsur > avrik (Jógvan í Lon Jacobsen)
Skrivað hevur: Jógvan Andersen
Málbitarnir hesa vikuna eru pilkaðir úr bløðunum. Ofta hoyra vit orðingina at satsa upp á okkurt. Serliga nógv verður tað nýtt í ítróttarmáli. Eitt nú tað ella tað liðið satsar upp á útlendskar leikarar. Tá ið hetta verður tikið fram, er tað tí at hetta er ein donsk orðing í føroyskum búna. Tað ber væl til at fáa hetta innihaldið fram við øðrum orðum, t.d.: liðið dúvur upp á útlendskar leikarar ella setur álit sítt á útlendskar leikarar. Og eisini hoyra vit ofta sagt og skrivað eitt nú: hann gjørdi ein góðan innsats. At satsa og innsatsur eru donsk orð í føroyskum hami. Í staðin fyri at siga at hann gjørdi ein góðan innsats ber til at siga: hann royndist væl, hann spældi ein góðan dyst, hann legði nógv fyri, hansara ella teirra partur lá ikki eftir, hann gjørdi eitt megnaravrik o.s.fr.


c: text/html

text:
Stýrið fyri Arbeiðsmarknaðareftirlønargrunnin
Tíðindaskriv
Stýrið fyri Arbeiðsmarknaðareftirlønargrunnin hevur samtykt at hækka eftirlønina úr grunninum við 2,7 % frá 1. januar 2015, soleiðis at eftirlønin fer frá 2.930 til 3.010 kr. um mánaðin, sum er 36.120 kr. um árið. Ásetingin er galdandi fyri árið 2015.
Lógin um arbeiðsmarknaðareftirlønargrunn ásetir, at stýrið fyri grunnin skal áseta útgjaldið í seinasta lagi 1. oktober fyri álmanakkaárið eftir.
Eftirlønarútgjaldið var 86% av inngjøldunum í 2013 og væntast at vera 88% av inngjøldunum í 2014. Í 2013 vóru útgoldnar 238,8 mió. kr. í eftirlønum úr arbeiðsmarknaðareftirlønargrunninum
Hava tit spurningar eru tit vælkomin at seta tykkum í samband við Fígging Landsins, telefon 352400 ella teldupost malan.johansen@gjaldstovan.fo.

robotstxt: allowed

filter: keep


text:
Her eru skrásett størv til lesandi, sum eru viðkomandi fyri lesnaðin. Talan kann verða um vanlig lestrarstørv og um starvslesnað.
Vanligt lestarstarv er lønt partíðarstarv í fyritøku, har innihald í starvinum er viðkomandi fyri lesnaðin.
Starvslesandi eru í tíðaravmarkaðum starvið, har tann lesandi arbeiðir sum part av útbúgving síni, og starvstíðin verður góðskrivað frá útbúgvingarstovninum.
VERKÆTLAN
Starvslesandi til Formula
Ert tú undir hægri útbúgving?
Vit bjóða tær av!
Ert tú undir hægri útbúgving og hevur hug at geva ástøðiliga partinum av lesnaðinum eitt praktiskt mótspæl? Søk um lestraruppgávu ella at koma í starvslesandi hjá Formula!
Hvørjum kann eg arbeiða við?
Í okkara stimbrandi og stuðlandi umhvørvi fært tú eina høvuðsuppgávu at loysa, sum er tengd at tíni fakligu bakgrund og tí, Formula hevur tørv á.
Uppgávur, ið vit kunnu bjóða tær eru t.d.:
• Menning og forritan
• Brúkaraupplivilsi og brúkbæri
• Handil og søla millum fyritøkur
• Samskifti og miðlan
Hví velja Formula?
Á Formula verður títt avrik ikki sett á hillina, men brúkt í víðarimenningini av loysnum okkara.
1. Gev teoriini eitt praktiskt mótspæl
Á Formula kanst tú geva ástøðiliga partinum av lesnaðinum eitt praktiskt mótspæl. Tú fært innlit í, hvussu ein nútímans KT-fyritøka verður skipað, og hvørjir praktiskir faktorar ávirka avgerðir í gerandisdegnum.
2. Fá fótin innum á arbeiðsmarknaðinum
Við starvsvenjing á Formula kanst tú fáa fótin innum á arbeiðismarknaðinum, gera tær royndir og skapa eitt netverk innan vinnulívið. Fleiri av okkum á Formula hava fingið starv eftir starvsvenjing, og ert tú íðin og ágrýtin, kann hetta gerast ein møguleiki.
3. Stimbrandi, stuðlandi og spennandi umhvørvi
Vit vænta ikki, at tú dugir alt og eggja tær at spyrja, tá tú er í iva. Vit liva av vitan og raðfesta tí høgt, at øll okkara starvsfólk altíð hava dagførda útbúgving innan teirra arbeiðsøki. Á Formula hevur tú tí altíð nýggjastu vitanina við hondina.
4. Vit trívast og elska tað, vit gera
Miðal starvsaldurin á Formula er 9 ár – sera long tíð innan KT-vinnuna. Vit leggja dent á, at fólk trívast og mennast saman og skipa javnan fyri tiltøkum sum innandurafótbólti, kvøldum við telduspæli og keynotes á stórskíggja.
5. Álit og trúvirði
Fyritøkur og stovnar í øllum geirum og greinum líta á okkara loysnir hvønn dag. Vit veita loysnir til stovnar og fyritøkur í øllum geirum og vinnugreinum kring heimin.
Kontakt persónur: Jan Berg
Telefon: 344033
Teldupostur: jab@formula.fo
Lagt út: 22. desember 2016
Evni:
Kunningartøkni
Samskifti


text:
Mangt hevur verið sagt og skrivað um Facebook. Ikki minst av teimum, sum siga seg ikki brúka Facebook. Eins og tá aðrir nýggir miðlar komu fram, teknirøðir, video, internet, so vita tey, ið halda seg sita á maktini, altíð best. Soleiðis hevur altíð verið og maktblandaða nepotisman tryggjar, at soleiðis fer altíð at verða.
Men nýggj tøkni fer altíð at prika og skaka maktina, hana, sum hevur ósvitaliga myndugleikan at lýsa alt nýtt í bann. Og henda bannlýsing er ikki eitt forniskt fyribrigdi, sum vit kunnu skemta okkum við í devilskum bóndamálningum hjá Bruegel (1525-1569).
Nei, tað eru tey, ið sosiologurin Stanley Cohen (1942-2013) hevur eyðmerkt og kallar the folk devils, sum miðlarnir øsa seg upp um, so vit fáa eina pseudostøðu av miðlaræðslu, ið breiður seg út í almenna rúmið og gerst ein almenn moralsk ræðsla, sum kann taka okkum øll av fótum.
Tí alt nýtt er forkastiligt og oyðileggur tað gamla. Sløkk telduna, far frá skerminum, tí hann er bara eitt skálkaskjól, siga nýggjastu profetarnir í oyðimørkini. Og so eru tað tey allar stuttligastu, sum undir sólini ikki vilja taka navnið á nýggja devlinum í sín munn og heldur tosa um sosialu miðlarnar. Men - hondina á skíggjan - hvussu nógvar aðrar sosialar miðlar enn Facebook kennir tú og brúkar?
Í eini leitan eftir samleika tosa uppælingarprofetar um at spæla the role of the other. Einki er so gott til hetta sum Facebook. Og samstundis so avdúkandi, meðan øll hyggja, tí tey sita øll á heimsins vagli. Summi heimleys, sum órakaðu bumsarnir í Steinatúni, og onnur sjálvfrelst av nýggjum hvønn Guðsskapta og sápuvaskaða dag, antin tú ert politikari ella prædikari. Ella bara lærari, ið eisini vil tykta í almenna rúminum.
Tá so samfelagsbevarandi borgarligheitin allíkavæl hevur befalla seg í hendurnar á Facebook, so flytur korreksandi pennurin við úr gomlu verðini. Teir reyðu lærarapennar, sum støðugt hava til fragd at siga, at vit duga so illa at skriva, nú vit, undir protest, eru flutt inn higar, og mugu, enn undir protest, hava fleiri teigar at rætta uppá skrantandi málið. Føroysk rættstaving, Leyst og fast um føriskt og Foreiningina til bevarilsi av tí gamla havnasproginum.
Sosialu agentarnir eru nógvir á Facebook. Oftast eru teir relikt úr gamla heiminum, skúlastovuni í bygdini K, sum ilskast inn á, at so mong eru, ið ikki duga bendingarmynstur, stavingarlag og orðatilfeingi.
Ivaleyst er tað so, men fyri fyrstu ferð havi eg sæð vaksin fólk, sum áratíggju eftir lokna skúlagongd fyri almenna rokning, í beint fram ljóðskrift ikki smæðast at leggja alt á blik fyri almanna eygum mitt á lívsins vagli, Facebook.
Hjá teimum er tann eydnustund komin, at fyri fyrstu ferð kunnu tey skriva við tí endamáli, sum fyrndarskriftin varð ætla - at samskifta við - uttan at ein reyður lærarapennur skal spræna um alla síðuna. Akkurát sum tænastusettu tollararnir, ið standa nipnir og einki kunnu gera við tøknina, ið nú tekur seg um landamørk sum óstraffaðir seyðatjóvar við tónleiki, filmi og spølum til download uttan toll í kassan. Tað er greitt at frustratiónirnar breiða seg, nú heimsins vagl, Facebook, letur seg upp fyri alt fleiri, ið bara vilja samskifta.
Men hov, samskiftið kann eisini vera ólukkuliga einvegis. At vera fluga á vegginum er ikki altíð so lukkuligt, sum sagt verður. Tað er ein einsom tilvera.
Ongastaðni eru so nógvar selfies og so nógvir narsissistar, sum á Facebook. Workout konufólk, sum eru farin um miðjan aldur, men ikki fýra fyri at sjálvmynda bikinireyvina og leggja hana fram í støðugt nýggjum vinklum. Og so tey samkyndu, sum eru so framúr at brúka Facebook, at eg veri avvápnaður í berum skelliláturi. Einki er sum at gera seg sjálvan til láturs. Tað krevur sín mann, av báðum kynum. Og kanska er júst hetta komprimeraða ímyndin av Facebook. At seta seg sjálvan fram við erligum inkluderandi speisemi, hvør skal siga, hetta kundi tú eisini gjørt. Kom uppí kórið á heimsins vagli og syng við á Facebook.
Men kórið er marglitt.
Eitt er, at fyri fyrstu ferð hava vit eina talvu til allan heimin, har vit kunnu hanga tey gullmerki á, sum vit vinna í fótbólti, renning, rógving, súkkling, svimjing og til hundasýningar. Og ikki at gloyma tá børn okkara fáa prógv og øll gleðast. Uttan tey, sum ikki eru í somu støðu. Tey ný-forfjónaðu, í besta føri de måske egnede, tey, ið sita ytst og einki hava at reypa av uttan tað, sum tey í villfárilsi sjálvi finna uppá, tá tey av berari ómegd leggja høvdið á blokkin og lata alt renna út á Facebook.
Onkur skal hava skyldina. Foreldur, politikarar, lærarar, arbeiðsgevarar. Tilveran krevur skilvísi, hvussu óskipað hon so er. Hvør hevði skyldina, at eg bleiv, sum eg bleiv? Var tað tí at eg varð miskbrúkt sum barn? Og hokus pokus hava vit ein sjálvebstaltaðan skarprættara sjálvhjálparbólk, Steðga pedofili í Føroyum, sum hevur so góða undirtøku at stillar hann upp, so kemur hann lokkandi lætt inn á Ting.
Tí tá saman um kemur er Facebook einki annað enn ein opin heilabløðing. Mitt á heimsins vagli. Hvønn Guðsskapta dag. Hvussu brúkar tú Facebook?


text:
Semja um okkara uppskot um viðgerðartrygd til allar føroyingar
17. apríl 2018
Ein samd Trivnaðarnevnd hjá Løgtinginum tekur undir við uppskotinum til samtyktar, um at seta í verk skipan í sjúkrahúsverkinum um viðgerðartrygd til allar føroyingar. Sambandsflokkurin hevur roynt at varpa ljós á tørvin á einari skipan við viðgerðartrygd og hevur hetta nú givið úrslit
Eg eri sera glaður og takksamur fyri, at uppskotið um viðgerðartrygd, sum vit í Sambandsflokkinum løgdu fram 3. november 2017, nú fær so breiða politiska undirtøku í Tinginum.
Við hesari løgtingsamtyktini verður nú farið undir at kanna og útgreina í Heilsu- og Innlendismálaráðnum, hvussu ein slík skipan við viðgerðartrygd kann setast í verk, hvat henda kostar at seta á stovn og reka o.a. Í hesum sambandi er ætlanin eisini at gera lóggávu á økinum.
Føroyska sjúkrahúsverkið er ein av hornasteinunum undir okkara vælferðarsamfelag. Í løtuni er nakað, sum bendir á, at vit á ávísum økjum eru eftirbátar við viðgerð ella at sjúklingar, sum hava tørv á viðgerð verða settir á bíðilistar í ov langa tíð.
Endamálið við viðgerðartrygd er m.a. at tryggja hægri lívsgóðsku hjá borgarunum og sjúklingum og teirra familjum, við at hesi fáa eina væl skipaða, dygdargóða og skjóta heilsuviðgerð og tænastu. Endamálið er eisini, at fólk, sum eru fyri sjúku kunnu koma skjótt útaftur í dagligdagin og arbeiðslívið at virka o.a.
Sambandsflokkurin heldur, at tíðin nú er komin, at heilsumyndugleikarnir eiga at geva øllum borgarum eina viðgerðartrygd, heldur enn at lata fólk bíða eftir játtanum, sum skulu koma næsta ár. Ein skipanin við viðgerðartrygd eigur t.d. at líkastilla bæði somatiska og sálarliga økið.
Málið eigur at vera, at vit koma upp á sama støði, sum okkara grannalond, ið verða mett at hava heimsins bestu vælferðarskipanir. Hesi lond kappast vit við um okkara týdningarmesta tilfeingið, ið er fólkið.
Vit eiga at seta okkum sum mál, at ongin skal bíða longur enn 1 mánað frá tí, at illgruni um sjúku er staðfestur, og til viðgerðin verður sett í verk. Hetta er til gagns fyri borgaran og samfelagið, tí tá stendur heilsubót ovast, og pengar eru at spara í seinasta enda.
Eg haldi, at henda breiða undirtøka í Løgtinginum verður ein varði í føroyskari sjúkrahússøgu - og vil við hesum takka samgongu og andstøðu fyri tað.
Kaj Leo Holm Johannesen
løgtingsmaður fyri Sambandsflokkin og limur í Trivnaðarnevndini
RN
Aftur


text:
Lyftuútbúnaður skal gerast soleiðis, at trygdin er nøktandi.
Vísast kann til kunngerð um lyftir og til donsku kunngerðina ”Bekendtgørelse om anvendelse og opstilling af elevatorer m.v.”
Víst verður somuleiðis til kap. 3.2.2, stk. 6 um atkomuviðurskifti.
Ásetingin er galdandi í sambandi við nýbygging og innlegging av nýggjum lyftuútbúnaði í verandi bygning.
Natúrligt luftskifti ella mekanisk útsúgving skal vera frá lyftuslokum. Maskinrúm skulu hava luftskifti.
Mekaniskt luftskifti kann vera útsúgving ella javnviga mekaniskt luftskifti.
Væntaða nýtslutíðin í tímum um samdøgrið ella væntaði nýtsluflokkur verða lýst av eigaranum av bygninginum.
Ravmagnsnýtslan til lyftur, grundað á væntaðu nýtslutíðina í tímum um samdøgrið, skal upplýsast.
Aninýtslan skal eisini upplýsast.
Nýtslan skal kunna mátast.
Ravmagnsnýtslan til lyftur fevnir ikki um orkunýtsluna til upphiting og møguliga køling av lyftuslokum og orkunýtslu til luftskifti av slokum. Henda orkunýtsla er fevnd av hinum ásetingunum í kap. 7, Orka og kap. 8, Innleggingar. Ravmangsnýtslan fevnir heldur ikki um ljós við slokuhurðarnar á hæddunum.


text:
Snarlán
Snarlán er til tín, sum er eldri enn 18 ár, og sum hevur brúk fyri einum láni til eitthvørt endamál.
Fyrimunir
Fyrimunurin við einum Snarláni er, at tað er skjótt at stovna, tú nýtist ikki at veita trygd fyri láninum og peningurin er tær skjótt í hendi.
Treytir og kostnaðir
Tú kanst fáa Snarlán uppá tað, sum svarar til mánaðarløn, tó í mesta lagi kr. 50.000. Av tí at tú ikki nýtist at veita trygd fyri láninum, er hetta tískil eisini tað dýrasta lánið. Afturgjaldstíðin fyri Snarláni er í mesta lagi tvey ár.
Rentan á snarláninum er broytilig og vanliga hægri enn renta á øðrum lánum. Tosa við kundaráðgevan um, hvør besta loysnin er til tín.
Sí kostnaðin fyri at stovna Snarlán.
Handveðslán
Handveðslán er til tín sum er yvir 18 ár, og sum hevur brúk fyri peningi, men ikki vilt brúka av eitt nú uppspardum peningi.
Fyrimunir
Fyrimunurin við einum Handveðslánið er, at tú fært eina lagaliga fígging, sum er skjót at stovna og peningurin er tær skjótt í hendi.
Treytir og kostnaðir
Tú mást veita trygd fyri láninum í eitt nú eini uppsparing, lívstrygging, lánsbræv og/ella partabrævi. Rentan á handveðsláni er broytilig. Tosa við kundaráðgevan um, hvør besta loysnin er til tín.
Sí kostnaðin fyri at stovna Handveðslán.
Jarðarlán
Jarðarlán er til tín, sum er yvir 18 ár og sum ætlar at ogna tær jørð ella grundstykki. Eisini kann talan verða um landbrúk, har tú sum festari ætlar at ogna tær meira jørð til festið. Lánið hevur broytiliga rentu og verður vanliga veitt antin sum seriulán ella annuitetslán.
Ert tú ung/ur og ætlar at byggja ella keypa, so er umráðandi at spara upp so tíðliga sum gjørligt. Jú størri eginfíggingin er, jú bíligari verður lánið. T.d. ber til at spara upp til framtíðar bústaðin við Framtíðarkontu, sum hevur høga grundrentu og eykarentu.
Fyrimunir
Tá tú ætlar tær undir at byggja sethús, skalt tú ofta fyrst ogna tær jørð ella grundstykki at byggja á. Eisini kann talan verða um jarðarbrúk, har eitt nú ein festari ynskir at ogna sær meira jørð til festið. Við jarðarláninum fært tú møguleika fyri at seta ætlanina um framtíðar sethúsbygging ella jarðarhald í verk.
Treytir og kostnaðir
Tíni fíggjarviðurskifti, so sum eginfígging, samlað skuld, gjaldsvilji og gjaldsevni eru avgerandi viðurskifti, tá vit viðgera tína lániumsøkn. Vanligt krav er í minsta lagi 10 prosent í eginfígging fyri at fáa jarðarlán. Rentan á jarðarláninum er broytilig uttan mun til, um tú velur seriulán ella annuitetslán.
Afturgjaldingartíðin er í mesta lagi:
- 10 ár fyri grundstykki
- 15 ár fyri jørð/jarðarbrúk
Sambært broyting í rentustuðulslógini við virknað frá 30. sept. 2009, ber ikki longur til at fáa rentustuðul til lán til keyp av jørð ella grundstykki. Tosa við kundaráðgevan um, hvør fígging er best til tín.
Bátalán
Bátalán er til tín, sum er yvir 18 ár og sum skal hava lán til keyp av nýggjum ella brúktum báti undir 5 bruttotons.
Fyrimunir
Eitt bátalán í Eik er lagaligur og kappingarførur fíggingarháttur.
Treytir og kostnaðir
Er talan um ein nýggjan bát, er neyðugt við einari eginfígging á 30 %. Jú størri tín eginfígging er, jú minni kostar lánið tær í rentu.
Fyri at Eik kann viðgera umsókn til bátalán, skulu hesar upplýsingar fyriliggja: keypsprísur, navn, havnabókstavir, kennibókstavir, byggiár, longd/breidd/dýpt, maskina: navn, stødd/hk og model, árgang
Rentan á bátaláni er broytilig, og trygdin er vanliga leysafæ, møguliga styrkt við aðrari trygd.
Afturgjaldstíð
Longsta áramál fyri bátalán til nýggjan bát undir 5 bruttotons er tíggju ár. Er talan t.d. um ein 2 ára gamlan bát, er afturgjaldstíðin í mesta lagi átta ár.
Sí kostnaðin fyri at stovna bátalán.


text:
Kalendari Vís komandi
-
16 febUmsóknarfreist: Stuðul til granskingmánadagur kl. 13:14, Granskingarráðið
-
13 maiFramløga á Atlantic Fairmikudagur kl. 13:11, Klaksvík
-
21 maiKunningarfundur Marie Curiehósdagur kl. 13:10, Havn
-
24 novKunningarfundur um stuðulsmøguleikartýsdagur kl. 13:07, iNOVA
-
11 janKunningarfundur um stuðulsmøguleikarmánadagur kl. 13:04, Bókasavnið við Løkin
-
15 sepHorizon 2020 á Hotel Hafniahósdagur kl. 12:39, Hotel Hafnia
-
15 febUmsóknarfreist: Stuðul til granskingmikudagur kl. 12:00, Granskingarráðið
-
27 febFramløgudagur hjá Fiskivinnugranskingmánadagur kl. 09:00, Hotel Føroyar
-
06 marKunningartiltak í Føroyahúsinummánadagur kl. 19:30, Føroyahusið
-
13 marNORA: Stuðul til verkætlanirmánadagur kl. 10:32, NORA
-
11 aprIndividual Fellowship letur upptýsdagur kl. 00:00, Participant Portal
-
19 aprRáðstevna: Klimatiskar og havfrøðiligar broytingar í havøkinum millum Føroyar og Grønland og ávirkan teirra á plankton og fiskmikudagur kl. 09:00, Havstovan, Nóatún 1
-
19 aprUmsóknarfreist: Nýnorrønur maturmikudagur kl. 10:23, Nynordiskmad.org
-
22 aprMarch for Scienceleygardagur kl. 13:00, Altjóða
-
24 aprNordForsk: Stuðul til norðurlendskar universitetsdeplarmánadagur kl. 00:00, Nordforsk
-
24 aprFyrilestur: Jarðfrøðin á Sátuni, hvat er elst og hvat er yngst?mánadagur kl. 12:00, Tjóðsavn Føroya, Brekkutún 6
-
11 maiTornið við heimsins enda - Oyggjar og skaldskapur ráðstevnahósdagur kl. 10:30, Høllin, Norðurlandahúsið
-
16 maiÍslendski forsetin heldur almennan fyrilesturtýsdagur kl. 10:00, Jónas Broncks gøtu 25
-
18 maiGranskingardagurhósdagur kl. 13:00, Landssjúkrahúsið
-
24 maiRáðstevna um Epilepsimikudagur kl. 10:38, Hotel Føroyar
-
21 junKunningarfundur um vinnu ph.d. verkætlanir og stuðulmikudagur kl. 15:00, Vinnuhúsið, Óðinshædd
-
23 augNVL-seminar um mál, inklusjón og arbeiðsmarknaðmikudagur kl. 08:30, Smæran, J.H. Schrøtersgøta 9
-
24 augSólva Káradóttir Eliasen verjir ph.d. á Fróðskaparsetrinumhósdagur kl. 13:00, Vinnuháskúlin
-
24 augFramløga: Kanning av sálarheilsuni hjá miðnámsskúlanæmingumhósdagur kl. 14:00, Smæran, J. H. Schrøtersgøtu 7
-
31 aug34th annual meeting of NSCMIDhósdagur kl. 08:53, Norðurlandahúsið
-
01 sepStuðul til gransking í hjartasjúkum og krabbameinifríggjadagur kl. 12:00, Granskingarráðið
-
01 sepUmsóknarfreist: Stuðul til vinnu ph.d.fríggjadagur kl. 12:00, Granskingarráðið
-
04 sepSkeið í epidemiologi fyri ph.d. lesandimánadagur kl. 09:00, Gestaborðstovan, Landssjúkrahúsið
-
15 sepRáðstevna: Deyðin í durunum - avgerðir við lívsendafríggjadagur kl. 08:15, Háskúli Íslands, Reykjavík
-
22 sepChristina Solmunde Michelsen verjir ph.d. á KUfríggjadagur kl. 13:15, Teologisk Fakultet


text:
Stórur áhugi fyri ph.d.lestri á Jobmatch2012
Granskingarráðið hevði úr at gera á Jobmatch2012. Nógv fólk vitjaðu básin, ikki minst fyri at spyrja um møguleikarnar at fáa fíggjað ph.d.lestur. Eini 15 fólk høvdu ítøkiligar spurningar í hesum sambandi.
Umframt vegleiðing og prát á básinum hjá Granskingarráðnum, hevði Annika Sølvará eina almenna framløgu um møguleikarnar at søkja stuðul til gransking úr Granskingargrunninum. Gott 20 fólk lýddu á. Framløgan kann síggjast her.
Árliga umsóknarfreistin hjá Granskingargrunninum er 15. februar 2013, kl. 12. Seinastu árini hevur umsóknartalið ligið millum uml. 35 og 45 umsóknir, harav 10 til 15 umsóknir hava verið um stuðul til ph.d.lestur. Játtanirnar úr Granskingargrunninum frá 2002 til 2012 kunnu allar síggjast í Stuðulsyvirlitinum.


text:
VB tók sunnudagin ímóti Stíf í steypakappingini hjá kvinnum í hondbólti. VB er í bólki við Kyndli, Stjørnuni og Stíf, og hetta fyrst umfari í steypakappingini tók VB ímóti Stíf.
Talan gjørdist um ein greiðan 33-21 sigur til VB, eftir at hálvleiksstøðan var 17-9 til heimaliðið.
Stóri málskjúttin hjá VB var Agnes Fallesen, sum gjørdi 12 mál. Caroline Ladefoged gjørdi 6 mál, Gurið K. Augustinussen 5 mál, Bára K. Mortensen 4 mál, Laila J. Eysturberg og Rannvá Johannesen 3 mál hvør, og Rúna M. Jacobsen gjørdi 2 mál.
Í hinum dystinum í bólki 2 vann Kyndil 31-21 á Stjørnuni.
Næsti dystur í Faxe Kondi steypakappingini er 28. januar, tá VB tekur ímóti Stjørnuni í Vágs Høll.
Myndina tók Bjartur Vest


text:
ABC tiltøkini taka skap og byrja í mai
Slóða fyri í Klaksvík og Rørslufagnaður í Havnini
Komandi ABC tiltøkini verða longu í mai. ABC verður t.d. partur av umhvørvisátakinum “Slóða fyri” í Klaksvíkar kommunu, møguliga partur av ruddingardegnum í Sunda kommunu, og Fólkaheilsuráðið skipar saman við Tórshavnar kommunu fyri einum stórum ABC tiltakið síðst í mai, ið eitur “Rørslufagnaður”.
Fjórði ABC samstarvsfundur var í gjár, har Fólkaheilsuráðið kunnaði samstarvsfelagar um gongdina í ABC verkætlanini, og hvørjar ætlanir Fólkaheilsuráðið hevur fyri komandi tíðina. Samstarvsfelagarnir byrja nú í størri mun at taka ABC verkætlanina til sín og finna útav, hvussu teir ynskja at skapa karmar fyri virksemi, sum kann virka sálarliga heilsufremjandi. Eisini løgdu vit ætlanir fyri altjóða sálarheilsudagin, ið verður 10. oktober.
Les meira um samstarvsfundin


text:
RÁÐGEVING
Vit ráðgeva fegin og geva óbindandi tilboð
Hevur tú okkurt spennandi projekt í gongd og manglar ráðgeving innan hita, rørlegging, sanitet, ventilatión, grønari orku … so ráðgeva vit fegin. Send ein teldupost ella ring. Eisini ber til at brúka formulin.
Teldupostur
Hevur tú spurningar? Send okkum endiliga ein teldupost! Vit svara øllum teldupostum og royna at svara skjótast til ber. hiti@hiti.fo
Ring
Vinaliga ring tel. +298 891717. Vit svara telefonini millum 9-17 yrkadagar og leygardag 10-13


text:
Munligur fyrispurningur til Henrik Old um Eysturoyartunnilin
politikkur05-02-2018 - 16:01 - Jóanis Nielsen
Munnligur fyrispurningur til Henrik Old, landsstýrismann í samferðslumálum
1. Hvussu nógvir bilar, lastbilar og bussar koyra til og frá Havnini úr norðurøkinum (Eysturoy og Norðoyggjar) um árið.
2. Hvør er eftir meting landsstýrismansins árligi kostnaðurin av hesi ferðslu alt íroknað?
3. Hvussu stóra metir landsstýrismaðurin ferðsluna at verða í Eysturoyartunlinum?
4. Hvør verður prísurin á øllum leiðum í Eysturoyartunlinum?
5. Nær verður koyrandi ígjøgnum Eysturoyartunnilin?
Verkætlanin at gera Eysturoyartunnilin gongur eftir ætlan. Síðani samlaða verkætlanin Eysturoyar- og Sandoyartunnilin varð samtykt av einum samdum Løgtingi, hevur føroyska samfelagið verið í rívandi menning. Talið av bilum slær nú øll met, og hugurin at koyra á føroysku vegunum bara økist. Fyrstu útrokningarnar aftanfyri verkætlanina vístu, at talan er um eina skilagóða íløgu fyri føroyska samfelagið. Áhugavert er at vita, um útrokningargrundarlagið er broytt ájavnt við framgongdina í samfelagnum. Eisini hevur tað áhuga at vita, um ætlaði prísurin fyri at koyra ígjøgnum tunnilin heldur ella um broytingar eru. Tað er verandi ferðsla millum norðurøkið (Eysturoy og Norðoyggjar), sum er fíggjarliga grundarlagið undir verkætlanini. Tí er áhugavert at kenna ferðslutølini og útrokningarnar ídag.
Bill Justinussen, løgtingsmaður


text:
Talv: Endaligu støðurnar í EM
ítróttur11-02-2018 - 21:21 - Jóanis Nielsen
Seinastu umførini í EM kappingini í Finnlandi, eru telvað í dag t.v.s. 5. og 6. umfar. Vit hava niðanfyri endaligu støðurnar í øllum 5 bólkunum.
Í bólkinum U11 vóru tveir føroyingar við, teir vóru Elias Petersen, sum fekk 2 stig og Markus Jacobsen, sum fekk 1 stig - Tað var Axel Tunsjø úr Norra, ið vann bólkin, hann fekk 5 stig.
Final Ranking after 6 Rounds - Bólkur U11
Í bólkinum U13 vóru eisini tveir telvarar úr Føroyum, teir vóru Luitjen Apol Akselsson, sum fekk 3½ stig og Jón í Horni Nielsen, sum fekk 1½ stig, tað var Elias Keso úr Finnlandi, sum vann bólkin, hann fekk 5 stig.
Final Ranking after 6 Rounds - Bólkur U13
Í bólkinum U15 umboðaðu Leif Reinert Fjallheim og Suni í Horni Nielsen Føroyar. Leif fekk 1½ stig og Jón fekk 1 stig, svenskarin Hampus Sørensen vann bólkin hann fekk 4½ stig
Final Ranking after 6 Rounds - Bólkur U15
Í bólkinum U17 umboðaðu Janus Skaale og Rógvi Mørkøre Føroyar, Janus fekk 3½ stig og Rógvi fekk einki stig, íslendingurin Hilmir Freyr Heimiisson vann bólkin, hann fekk 5 stig.
Final Ranking after 6 Rounds - Bólkur U17
Í bólkinum U20 umboðaðu Eli W Finnson og Rani B. Eyðfinsson Føroyar, Eli fekk 1½ stig og Rani fekk ½ stig, íslendingurin Oliver Aron Johannesson vann bólkin hann fekk 4½ sttig, tað fekk norðmaðurin Johannes Haug eisini, men innanhýsis uppgerðin gjørdi at íslendingurin vann.
Final Ranking after 6 Rounds - Bólkur U20


text:
Skatumási
Skatumási/Skata (frøðiheiti - Larus canus) er av teimum lítlu másasløgunum, lítið størri enn rita. Føturnir hava ein grønligan lit, og nevið er grøngult; annars líkist hon ritu í útsjónd. Í Noregi eigur hon í hópatali. Í Føroyum hevur hon altíð verið ein sjaldsamur fuglur, mangastaðni ókend. Í seinnu tíðini hevur sæst meir til hennara og í summum støðum er hon nú farin at eiga í haganum. Eggini eru á liti og stødd sum rituegg. Dúnungin er gulgráur við svørtum prikkum, ungfuglurin gráflekkutur. Í bygdum, sum hon leingi hevur verið kend, er hon nevnd skatumási ella skata; summstaðni er hon nevnd gneggjus. Í nøkrum støðum, har hon er nýkomin, vita teir einki navn til hennara. Og í einstøkum bygdum er hon kallað fransaterna, men tað má vera av misgáum. Ritu líkist hon; ikki um nakrar vegir er hon lík ternu, so tað er ótrúligt, at teir gomlu skuldu farið at givið henni eitt ternunavn. — Tað er eingin fagnaðargestur at fáa. Hann tekur egg og ungar frá øðrum hagafuglum; fram við lundaurðum jagstrar hann sildberan, til hann má sleppa sildini, og ikki er tað sørt, hann tekur av pisum, fyrst tær koma út úr holuni.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Ísland 2005
- LEYGARDAGIN, 06 AUGUST 2011 15:06
- DAGFØRD HÓSDAGIN, 23 JUNI 2016 16:34
-
SKRIVAÐ AV Administrator
Dagbók fyri konsertferð til Íslands 26. til 31. oktober 2005
Luttakarar á ferðini til Íslands vóru:
1. tenorar: Aksel Haraldsen, Birgir Krossteig, Egon Hansen, Hans Debes, Mouritz Mohr (Sólva Mohr), Óskar Eiriksson, Peter H. Niclasen, Poul Müller og Súni Christianssen.
2. tenorar: Áki Davidsen (Turið Joensen), Heri Kragesteen, Kári Justinussen, Kjartan Mohr (Mona Mohr) og Ólavur Dalsgarð (Maria Dalsgarð).
1. bassar: Christian Kruse, Elias Simonsen, Martin Petersen, Nicolai Balle (Oddbjørg Balle), Ole Jensen, Stein Fossá (Mortina Fossá) og Suni Rasmussen (Anna Maria Rasmussen).
2. bassar: Andrias Reinert, Árni Hansen
Fyriuttan áðurnevndu sangarar var eisini kórleiðarin Bjarni Restorff (Poula Johansen) og íslandsvinirnir og manskórsfjeppararnir Poul Mohr og Gunnar Mohr við.
Myndir frá Íslandsferðini 2005
View this photo set on Flickr
Vil tú síggja myndirnar á Flickr, so trýst her!


text:
Afturvendandi veðurfyribrigdið El Niño er í menning, og sambært veðurlagsgranskarum verður El Niño hesu ferð væntandi tað kraftmiklasta av teimum, sum hava verið seinastu 20 árini. Hetta væntast m.a. at ávirka fiskiskapin í Kyrrahavinum eftir teimum fiskasløgum, sum vanliga verða nýtt til fiskamjøl og fiskalýsi, og merkir hetta, at tilgongdin av marinum rávørum til fóðurframleiðslu til alivinnuna verður minni. Í vinnuni verður tí væntað at fóðurprísurin fer at økjast.
Sum dømi kann nevnast, at í Peru, sum framleiðir uml. 20% av heimsframleiðsluni av fiskamjøli, væntast fiskiskapurin eftir ansjósum at minka í stórum orsakað av El Niño. Um so er, at peruvianski ansjósfiskiskapurin kollapsar, fer at standa á at fáa neyðugu marinu rávøruna til fóður til alivinnuna kring heimin.
Seinnu árini hava fleiri stórir fóðurframleiðarar skift part av marinu rávøruni út við vegetabilska rávøru, sum ger teir minni tengdar at tilgongdini av fiskamjøli. Framvegis er tó eingin ivi um, at minkandi fiskiskapur eftir fiskasløgum, sum vanliga verða nýtt til fiskamjøl, fer at ávirka alivinnuna sum heild.
El Niño er eitt veðurfyribrigdi, har hitin økist munandi í eystara parti av Kyrrahavinum við ekvator, og hetta ávirkar verðurlag og umhvørvi, ikki bert í Kyrrahavinum, men kring allan heim. El Niño er eitt afturvendandi, men óregluligt fyribrigdi, og styrkin á fyribrigdinum er eisini ymisk frá ferð til ferð.
Kelda: www.kyst.no


text:
Hygga síggj
0 Favorites
Location:
Tórshavn, Faroe Islands
Description:
Savnssending Heitið á sendingini er: Hygga síggj! Vertirnir eru tríggir. Tvær gentur og ein drongur. Bjørk, Rógvi og Bára. Vertirnir eru í sjónvarpsstovuni, sum er eitt sindur sum ein sjónleikarapallur. Har er eitt borð, og á borðinum eru ymisk ting, eisini undir borðinum eru ymisk stuttlig ting í einum kassa. Harumframt hevur Bára eitt heilt stativ, har klæðir hanga á. Tingini og klæðini fara Bjørk, Rógvi og Bára at brúka og lata seg í, so tey síggja út sum ....ja, onkur annar. Í sendingini verður farið við til arbeiðis. Og tað er eitt arbeiðspláss, har børn ikki sleppa hvønn dag. Tað má altíð vera onkur vaksin við. Ein abbi, ella pápi, ella mamma, ella gumma. Og so er eisini nakað annað. Úti í føroysku náttúruni er so nógv at síggja um bara man hyggur!!! Hygga síggj... jú, har eru lítil kykt, vakrar blómur og kukkar og serstakur vøkstur og elligamalt grót. Alt hetta ber til at síggja og læra um. Bjørk, Rógvi og Bára fara eisini at siga frá stuttligum søgum, og vísa sjáldsamar tekni-gátur. Og so eitt afturat. Hóast myndir eru í sjónvarpinum, so er altíð okkurt slag av ljóðið eisini har. Tí kemur eisini ein serligur gestur at gera ljóðið – tað er ein tónleikari, sum spælir uppá sítt ljóðføri.
Language:
Faroese


text:
Í dag tweetar Bjørn Nørgaard (f.1947) á heimasíðuni, at hann púra inkognito er í Føroyum og arbeiðir í Steinprenti.
Eg fari beint oman á Skálatrøð at hitta henda góðsliga, virkna og vitandi listamann, ið er millum mest hugtakandi persónligheitir, sum eg nakrantíð havi møtt við útvarpsmikrofon.
Bjørn Nørgaard, sum áður hevur arbeitt í Steinprenti, hevur hesa ferð gjørt ellivu prent, níggju smá, sum X’ið hann granskar á vegginum til høgru niðanfyri, og tvey stór prent við heitunum "Global topografi" og "Færøsk topografi". Í seinna førinum, vinstrumegin niðanfyri, hava tólv føroyskar kvinnur latið seg avklæða og avmynda til prentið. Kopi av modellkroppunum eru so sett inn í føroysku náttúruna í grafiska prentinum.
Árið eftir slaktaðu tey eitt ross, Hesteofringen, á kavaklædda bønum við Kirke Hyllinge. Ekstrablaðið var boðið við, so sterka grafiska verkið kom beint á forsíðuna, eins og Vjetnamkríggið. - Hetta var ein norrøn rituell ofring, ið var eitt aftursvar til kríggið í Vjetnam og hvussu miðlar sum Ekstrablaðið lýstu blóðigu hendingarnar, uttan at nakar føldi nakra menniskjansliga kenslu. Og tá tey sóu heimligu Hestaofringina, settu tey kaffi í hálsin, segði Bjørn, sum við hesi happening vildi vísa krígsins sanna andlit.
Hesteofringen er síðani blivi mest vitjaða verk á listasavninum Aros í Aarhus, har hugtiknir skúlanæmingar fáa uppgávur. Síðani hevur Bjørn Nørgaard m.a. gjørt kongaligu gobelinurnar fyri Margrethu Drotning. Men aftur í Steinprenti er lagið gott. Prentingin hevur gingið væl og øll eru nøgd. Í morgin fer Bjørn Nørgaard av landinum aftur.


text:
Í Kollafirði fáa vit 3 ferðir so nógv pláss sum á Hjalla í Havn, so roknast kann við at vit fara at halda áfram at víðka vøruúrvalið munandi, líka sum vit hava gjørt seinastu tíðina.
Adressan verður á Langasandi 7, har sum Fjarðahús helt til, sera sentralt fyri okkum og kundum okkara. Innflutningurin verður eisini nemmari við Samskip sum nærmasta granna.
Sum Fjarðahús tók til í einum tíðindaskrivi: "Allir vegir føra til Kollafjarðar, og Kollafjørður er bara 15 minuttir frá øllum. Tað er eitt korter at koyra úr Havnini, eitt korter úr Vágum, og eitt korter úr Eysturoynni".
Og so býr Steffen eisini í Kollafirði ...


text:
Eg haldi, at tað er eitt sindur synd í løgmanni. Hann veit væl, at við at stuðla Jørgen í tollmálinum, so skaðar hann sítt trúvirði uppaftur meira, og styggir uppaftur fleiri sambandsveljarar frá sær.
Sambandsveljarin er í stóran mun hampafólk, og hevur tí ikki líka lætt, sum fólkafloksveljarin, við at góðtaka tílíkan atburð frá einum landsstýrismanni.
Men samstundis trúgvi eg veruliga ikki , at Kaj Leo sjálvur heldur, at Jørgen skal frá. Hetta er eitt gamalt mál, og hann var nokkso virkisfúsur, raskur og alt hatta har, og tað gerst ikki við, um hann leyg í januar, hann leyg um okkurt gamalt.
Trupulleikin er, at Kaj Leo als ikki skilur størra problematikkin við áliti á politisku skipanina. Hann sigur sjálvur við in.fo í dag, at inflasjón er farin í orðið “álit”. Áhugavert poeng, ið sigur meira um løgmann enn um hetta málið.
Samstundis byrja sambandstingmenn (ja, higartil bara menn) at vísa tenn. Hetta eru tingmenn, sum skilja problematikkin við áliti, og eisini vita, hvat hetta ger við teirra flokk og teirra veljarar.
Helgi Abrahamsen, ið eg ikki eri samdur við í nógvum málum, men sum tykist at vera ein maður drivnin av sannføringum heldur enn valdsgreði, segði tað sera væl við Kringvarpið í gjár:
“Í longdini verður tað keðiligt at dálka sær fingrarnar við at vaska øðrum. Tað vilja vit ikki standa model til í longdini”.
Hetta er Helgi neyvan øssemallur um at halda. Eitt nú hevur býráðslimurin Anfinn Brekkstein umleið somu fatan, og Lisbeth L. Petersen, nevndi hetta málið, sum eitt av teimum, ið fekk fyrrverandi løgmanskandidatin hjá Sambandinum at melda seg úr flokkinum.
Kaj Leo veit eisini, at koyrir hann Jørgen heim, so setur Fólkaflokkurin ivaleyst fram misálit á Løgmann. Jørgen stendur so eftir sum pínslaváttur, júst sum Kallsberg gjørdi, tá hann varð fangaður í kreativari bókføring. Og tað einasta sum fólkafloksfólk dáma betur enn virkisfýsni, eru pínslaváttar.
Sambandsflokkurin og serliga Kaj Leo stendur harafturímóti uppaftur veikari. Tí flokkurin skal út til eitt val, við sera lágari undirtøku og eftir at hava ført fólkaflokspolitikk í nógv harrans ár.
Nei, tað er ikki nemt at vera Kaj. Men við eini løgmansløn, so nýtist starvið heldur ikki at vera nemt, og í síðsta enda er tað Kaj, sum bestemmar. Men fyri Helga, Bárð, Jóhan, Reimund og Eivin, umframt møguliga onkran annan, sum skilur problematikkin til fulnar, so er hetta sku ikki serliga nemt.
Hvat skulu tey gera, kunnu tey bukka seg niður enn einaferð, og kunnu tey fara til val, við Kaj Leo sum frontfiguri, ella er hetta síðsti dropin, ið ger hann ov dálkaðan til at vera oddamaður fyri ein hampiligan flokk, ein flokk sum ikki longur orkar at dálka sær fingrarnar av at vaska øðrum.


text:
Norðoya Sparikassi framvegis SIFI-peningastovnur
Fíggjareftirlitið hevur í dag endurútnevnt sparikassan til framvegis at vera serliga týðandi peningastovnur í Føroyum
Sambært lóg um fíggjarvirksemi útnevnir Fíggjareftirlitið árliga SIFI-peningastovnar í Føroyum. Grundað á sparikassans virksemi verður sparikassin mettur at hava so mikið stóran týdning fyri samfelagið, at hann er endurútnevndur sum týðandi peningastovnur – sokallaðan SIFI-peningastovn. Harvið eru serlig krøv áløgd sparikassanum til kapital og gjaldføri v.m., ið skulu tryggja sparikassan uppaftur betri.
NORÐOYA SPARIKASSI
Frágreiðing frá Fíggjareftirlitinum.pdf


text:
Landsbankin, Váðaráðið og Búskapargrunnurin til verka
Nýggi Landsbanki Føroya, Føroya váðaráð og Búskapargrunnur Føroya gerast í næstum nýggj amboð at styrkja føroyska samfelagið, javna sveiggini í búskapinum og at fyribyrgja at søgan við afturvendandi fíggjarkreppum, ið raka okkara samfelag hart, endurtekur seg.
Føroyar eru tíverri raktar av fleiri fíggjar- og búskaparkreppum seinastu áratíggini. Tær hava kostað fólkinum, vinnuni og samfelagnum nógv, bæði tá ið ræður um fíggjarlig virði, trivna, sjálvbjargni og fólkatal. Vit vilja gera alt fyri at fyribyrgja at søgan endurtekur seg, og taka tí týðandi fet fyri at styrkja okkara innlit, búskaparamboð og ávaringarskipan.
Nýggi Landsbanki Føroya
Landsbanki Føroya verður settur á stovn – saman við Føroya váðaráði – við tí høvuðsendamáli at styrkja okkara samfelag nú og framyvir, við at virka fyri fíggjarligum støðufesti. Landsbanki Føroya skal virka sum óheftur, almennur fíggjarstovnur og greiningarstovnur. Landsbankin fer at taka sær av landsins skuld og gjaldføri, og harvið verður umsitingin av landsins gjaldføri og skuld flutt frá stovni undir landsstýrisfólkinum í fíggjarmálum, til óheftan, almennan landsbanka. Landsbankin fer eisini at ráðgeva tí almenna – eitt nú landi, kommunum, almennum grunnum – um fíggjarlig viðurskifti. Týðandi partur av virksemi Landsbankans verður støðugt at hava eftirlit við teimum fíggjarligu váðum, ið eru í føroyska samfelagnum, og fer hesin eisini at virka sum skrivstova hjá Føroya váðaráð. Samstundis sum virksemi og vitan innan fíggjarliga økið nú verður savnað í Landsbankanum, verða viðkomandi uppgávur og samsvarandi játtan fluttar frá øðrum stovnum. Eitt nú verður Gjaldstovuráðið niðurlagt, samstundis sum Landsbankin verður stovnaður.
Føroya váðaráð fyribyrgja fíggjarkreppur
Seinasta fíggjarkreppan staðfestið, at fíggjarligu eftirlitsstovnarnir vóru ov veikir og høvdu eftirlit við ov avmarkaðum viðurskiftum. T.d. so mettu fíggjareftirlitini bert um støðuna í einstøku bankunum, men ongin hugdi at samlaðu fíggjarligu váðunum í samfelagnum, ið vístu seg at vera ovurstórur trupulleiki. Úrslitið varð, at eftir fíggjarkreppuna stovnsettu flestu lond tvørgangandi fíggjarlig váðaráð, ið skuldu tryggja, at ymsu eftirlitini innan búskapin og fíggjarøkið ikki bert hava eftirlit við einstøkum stovnum ella úrvaldum økjum, men skuldu samskipa teirra innlit og vitan, og leypandi gera fíggjarligar váðametingar fyri alt samfelagið. Eftir ætlan fer Føroya váðaráð, frá á sumri komandi ár, at virka fyri hesum í Føroyum.
Samskipan av vitan
Føroya váðaráð verður eitt samskipandi ráð, har verandi eftirlit og ráð innan fíggjarliga og búskaparliga økið kunnu samskipa teirra vitan tvørturum virkisøki. Væntandi fara Landsbankin (eftirlit við yvirskipaðum fíggjarligum váðum), Búskaparráðið (eftirlit við búskapinum), Tryggingareftirlitið (eftirlit við trygging, pensjón og realkreditti) og Skráseting Føroya (eftirlit við m.a. vinnurekandi grunnum) at hava umboð í váðaráðnum.
Størri innlit í bankarnar
Fíggjarliga økið er hartil í dag býtt millum danskar og føroyskar myndugleikar. Ábyrgdin av eitt nú pensjón, trygging og realkreditti er á føroyskum hondum og undir føroyskari lóggávu og eftirliti, meðan bankarnir eru á donskum hondum og undir danskari lóggávu og eftirliti. Fyri at tryggja tvørgangandi samstarv og trygt yvirskipað fíggjarligt eftirlit, er avtala gjørd um markamót og samstarv við danskar myndugleikar. Samstundis er avtala gjørd um, at Føroya váðaráð og Landsbanki Føroya framyvir fara at kunna fáa atgongd til viðkomandi upplýsingar beinleiðis frá føroyskum bankum. Hetta er eitt stórt framstig, ið fer at tryggja føroyskum myndugleikan innlit og vitan, ið vit ikki hava atgongd til í dag.
Búskapargrunnur Føroya gerst virkið búskaparamboð
Búskapargrunnurin skal nú eisini gerast eitt virkið búskaparamboð, ið skal nýtast at gera búskapin meira sjálvbjargnan og støðugan, við atliti til bæði núlivandi og komandi ættarlið. Fyrsta stigið er, at peningur er settur í grunnin. Fyrsta upphædd, ið nakrantíð er sett í Búskapargrunnin er nú í 2016, og eru hetta inntøkur landsins frá einskiljingini av Lív. Eisini er lógaruppskot í ár lagt fyri Løgtingið um, at 20% av avlopi landskassans, upp til 200 mió. kr., og 50% av avlopi landskassans, omanfyri 200 mió. kr., verða flutt í Búskapargrunn Føroya framyvir. Sostatt hava vit nú sett ferð á, at fáa inntøkur í búskapargrunnin. Samstundis verður arbeitt við, at tryggja samanspæl millum gjaldføri landsins og innistandandi í grunninum, umframt at tillaga útgjaldspartin soleiðis, at hesin stuðlar undir málinum um at javna sveiggini í búskapinum, og at røkka einum sjálvbjargnum føroyskum búskapi.
Byggja búskaparligar varðar og brimgarðar
Við hesum átøkum styrkja vit okkara búskap og samfelag. Vit fáa betur innlit, fleiri búskaparamboð og sterkari ávaringarskipan innan fíggjarliga økið.
Eins og varðar fara nýggi Landsbanki Føroya, Føroya váðaráð og Búskapargrunnar Føroya at vísa veg móti einum meira støðugum, tryggum og sjálvbjargnum búskapi. Varðar, ið fyribyrgja, at vit enda á vandakós í framtíðini.
Eins og brimgarðar fara hesi at virka fyri, at komandi fíggjarligir brotasjógvar raka okkara land og fólk eins ógvusligt sum áður. Brimgarðar, ið virka sum ávaringarskipan og fíggjarlig verja um brotasjóvar eru ávegis.
Vit byggja land – tí byggja vit eisini búskaparligar varðar og brimgarðar.
Kristina Háfoss
Landsstýriskvinna í fíggjarmálum


text:
Orð: Sofus Joensen
Lag: Barnatro
Eg havi fingið alment starv
uttan dikkedar og darv,
uttan fjas og fjant og váttanir og prógv.
Hartil fekk eg alt í senn
fram um tíggju aðrar menn:
arbeið, trygging, pensjón, pengagullið nógv.
:,:Alment starv, uttan darv,
tað er ikki hvør sum helst, ið fær slíkt starv:,:
Tíggju sótu teir á rað,
allir væntaðu sær tað,
allir høvdu lært og slitið seg til sítt.
Eg sat stillur sum eitt skrín,
besti trumfurin var mín:
Eg var umvendur og føddur til alt mítt.
:,: Rætta trúgv – og feðgaband
røkka líka inn í høga almansland:,:
Fyrsti, annar triði, fjórði
endaðu í sama flóri,
fimti, sætti, sjeyndi, hinir líka so,
níggju fekk tó harðan dyst,
tí hann var vist ein sjalist,
men hann manglaði ein vong til
alment flog.
Vera sjalist er oftast nokk,
tað er gott at hava valt tann rætta flokk.
Men viðhvørt krevst tó meir,
tá ið brøður berjast um breyðið, tá krevst meir.
Har var hegni, har var vit,
har var dugur, har var slit,
men hvat nyttaði tað móti tí hjá mær?
Lat bert hinar hava knokk,
eg hevði babba, tað var nokk,
tað til alment starv í gullstól inn meg bar.
:,: Sonur eg – og sjalist,
tá er starvið trygt og sikkurt, tað er vist:,:
Hinir stríða, streva, sjabba,
einans eg átti rættan babba,
sum nóg høgur var at tryggja mær mítt jobb.
Hvat er hegni, vit, tá vert,
tá ið babba telur mest
á tí vektini, sum vigar almenn størv?
Faðir vár, babba mín,
komi ríki títt og verði vilji tín.
Alment starv fer tá í arv
til sonin uttan dikkedar og darv.


text:
- Tíðindi, mentan og ítróttur
Reiðari: Menningarkvotur eru politisk útlutan
Tak niður
Lógaruppskotið um fyrisiting av sjófeingi gevur landsstýrismanninum í fiskivinnumálum heimild at lata sjey prosent av samlaðu kvotunum hjá føroyska samfelagnum út sum menningarkvotur. Fyri norðhavssild fær landsstýrismaðurin heimild at lata upp til 20 prosent av samlaðu kvotuni av norðhavssild út sum menningarkvotur - men bara í 2018.
Sambært uppskotinum er endamálið at kunna stuðla undir virðisøking av sjófeingi í økjum í landinum, har atgongdin til sjófeingi er avmarkað og arbeiðsloysið stórt, sammett við onnur øki, og har til dømis fólkatalið er støðugt minkandi.
Hanus Hansen, reiðari og stjóri í JFK-samtakinum, ávarar um nýggju heimildirnar hjá landsstýrismanninum:
-Hatta er ein máti hjá Høgna Hoydal at legalisera politiska útlutan, einki annað. Hatta er óseriøst og beint ímóti øðrum ásetingum í sama lógaruppskoti um at talan skal vera um eina marknaðargrundaða skipan. Hetta hevur einki við nakra marknaðargrundaða skipan at gera, sigur Hanus Hansen.
Fiskivinnan útflytir fyri umleið fýra milliardir krónur um árið. Við støði í tí hava menningarkvoturnar, sjey prosent av samlaðu kvotunum, eitt útflutningsvirði á umleið 300 milliónir krónur.
Høgni Hoydal, landsstýrismaður í fiskivinnumálum, lovar fult gjøgnumskygni, tá menningarkvoturnar skulu útlutast.
-Menningarkvoturnar verða bjóðaðar út við greiðum treytum, fullum almennum innliti og so vera tað serkøn fólk, ið koma at meta um, hvørt verkætlanirnar kunnu menna og skapa virðisøking í ávísum pørtum av landinum, sigur Høgni Hoydal.
Hanus Hansen hevur einki álit á, at tað verður veruleiki.
-Nei, talan verður um politiska útlutan, har landsstýrismaðurin fær heimild til at býta út virði fyri 300 milliónir krónur, sigur Hanus Hansen.
FAKTA:
Grein-60 í lógaruppskotinum um fyrisiting av sjófeingi heimilar landsstýrismanninum at luta út menningarkvotur. Í viðmerkingunum til lógaruppskotið um fyrisiting av sjófeingi verða menningarkvoturnar lýstar soleiðis:
Nýtt í hesum uppskotinum er, at upp til sjey prosent av ávísum veiðirættindum, Føroyar ráða yvir, kunnu setast av til at brúka til vinnuligar menningarætlanir í ávísum økjum í landinum. Endamálið er at kunna stuðla undir virðisøking av sjófeingi í økjum í landinum, har atgongdin til sjófeingi er avmarkað og arbeiðsloysið stórt, sammett við onnur øki, og har t.d. fólkatalið er støðugt minkandi. Mannagongdin verður, at landsstýrismaðurin alment lýsir eftir umsóknum um at fáa lut í hesum veiðirættindum. Tá lýst verður eftir umsóknum, skal greitt tilskilast, hvørjar treytirnar eru fyri at fáa lut í rættindunum. Dentur skal leggjast á, at kvota bert verður latin til átøk og verkætlanir, ið eru við til at stuðla undir vinnuliga menning, virðisøking, arbeiðsmøguleikar og inntøkumøguleikar í økinum. Í reglunum og treytunum, tá lýst verður eftir umsøkjarum til menningarkvotur, skal ásetast, hvussu øki í landinum verða nágreinað og mett, t.d. sýslurnar Suðuroy, Sandoy, Vágoy, Norðstreymoy, Suðurstreymoy, Eysturoy og Norðoyggjar.
Víðari verða lógarheimildirnar útgreinaðar soleiðis í viðmerkingunum til lógaruppskotið:
Til § 60.
Stk. 1. Greinin heimilar, at ein partur av føroyskari kvotu og veiðirættindum kann setast av til at brúka sum liður í vinnuligum menningarætlanum kring landið, við tí endamáli at stuðla undir vinnuligt virksemi og virðisøking burtur úr tí tilfeingi, sum er ogn Føroya fólks, og at ein ávís atkomuligheit eisini má tryggjast kring landið. Ásett er, at í mesta lagi 7 prosent av tøku føroysku kvotuni kann setast av til endamálið.
Stk. 2 ásetir, at í 2018 kann landsstýrismaðurin fyri norðhavssild víkja frá høvuðsregluni um, at í mesta lagi 7 prosent av tøku føroysku kvotuni kann setast av til menningarætlanir. Orsøkin er, at føroyska kvotan av norðhavssild er hækkað lutfalsliga nógv seinastu tvey árini, og at grundarlag tí er fyri einum størri luti til menningarkvotur í 2018. Ein avmarking er tó sett, soleiðis at í mesta lagi 20% av tøku føroysku kvotuni av norðhavssild kann setast av til menningarætlanir.
Stk. 3 ásetir yvirskipaðar treytir fyri at fáa lut í menningarkvotu. Talan skal vera um øki í landinum, har atgongdin til sjófeingi er avmarkað, ella arbeiðsloysið er stórt, sammett við onnur øki í landinum, ella øki við støðugt minkandi fólkatali. Grundleggjandi treyt er eisini, at talan skal vera um ætlanir, ið stuðla undir vinnumenning og virðisøking av sjófeingi í viðkomandi øki í landinum.
Stk. 4. Ásett er mannagongd, sum ber í sær, at tá kvota er sett av, verður lýst alment út eftir umsóknum, har tað greitt er tilskilað, hvørjar treytir galda fyri at fáa lut í kvotu. Her kann talan vera um at seta treytir um t.d., at veiðan skal landast ella virkast í ávísum øki, ella at felagið skal hava heimstað ávíst stað, soleiðis at hetta stuðlar undir menning av økinum sum heild. Tey, ið søkja um lut í menningarkvotu, skulu lýsa ta menningarætlan, kvotan er liður í, og hvussu virðisøking, virksemi, arbeiðspláss, førleikamenning og inntøkur verða tryggjað. Menningarkvota kann verða latin teimum umsøkjarum og ætlanum, ið verða mettar bestar at lúka treytirnar og røkka málinum við menningarkvotum. Menningarkvotur kunnu ikki avhendast og skulu rinda tilfeingisgjald sambært grein13, stk. 4.
Stk. 5. Landsstýrismaðurin skal áseta nærri reglur um umsiting og mannagongdir í sambandi við hesa grein. Reglurnar og mannagongdirnar skulu tryggja fult gjøgnumskygni og fastlagda skipan við serkønari og óheftari viðgerð og meting av umsóknum.


text:
Uni Arge syngur á oransju scenu í Posthúshjallaranum og síðani síggjast vit báðir í álvarsligum eins og skemtligum práti í 'reyðu sofuni' fríggjadagin. Niðast eitt sýni yvir Posthúshjallaran hesa hugnaligu løtu. Myndirnar tók Beinta Haraldsen, ið var næmingur á Eysturskúlanum og eisini gav eitt íkast til sendingina Skúlagáttin á sinni. Uni var vikarur eitt ár á sama skúla, so ikki kann sigast annað enn at vit øll trý hava nakað til felags - Eysturskúlan og Útvarpið!
Undir heitinum Meldurtíð gevur Uni Arge út aðru fløguna í egnum navni. 12 nýggir sangir, har eitt gott úrval var at hoyra í fullsettum Posthúshjallara fríggjadagin. Produsentur er aftur Niclas Johannesen, sum hevur givið fløguni í eitt raffinerað akkustiskt ljóð, mótvegis hinari fyrru, ið var meiri straight popp-rokkut.
Hugtakið reyða sofan varð fyrstu ferð roynt á pallinum innast í Posthúshjallaranum. Ikki so galið, tá eg sjálvur skal siga tað. Fekk høvið at seta Una nakrar spurningar um fløguna og tekstirnar, har eg eri serliga fegin um Øll hesi ár, tí hann er so nemandi persónligur og harvið annarleiðis.
Í staðin fyri at ummæla fløguna í einum kubbutum blaðummæli, sum skjótt doyr og tí gevur lítla meining, vildi eg heldur hava eitt avslappað, men upplýsandi prát við Una um nýggju fløguna, onkran sang og um tað, sum drívir Una at skriva og syngja.
Fyrru fløguna Mitt í sjónum ummældi eg í Sosialinum 23. november 2007. Ummælið sæst eisini her á blogginum.


text:
Agnar Frederiksen
14.02.2018 - 18:40
Ítróttur > Ítróttur > Hondbóltur
Stóra hondbóltsvikuskifti í Høllini á Hálsi nærkast. Faxe Kondi finalurnar hjá teimum vaksnu og teimum yngru deildunum eru fyri framman. Hjá teimum vaksnu er Kyndil umboðað í báðum finalum. Hjá teimum yngru er H71 í 8 útav 10 finalum, meðan Neistin við seks liðnum eisini er væl umboðað. VÍF er eisini í trimum útav fýra finalunum hjá teimum heilt ungu.
Størsta fokusi er sjálvsagt á finalurnar hjá kvinnum og monnum. Hjá kvinnum leiktu VÍF og Kyndil seg í finaluna við tryggum hálvfinalusigrum á ávíkavist VB og H71. Bæði liðini komu eisini víðari úr bólkaspælinum við fullum stigatali. Hetta var ikki óvænta, tí vestmannakvinnur og tær grønu úr Havn eru dominerandi í Hvonn-deildini. VÍF er í løtuni eitt stig frammanfyri Kyndil, og hevur vunnið tvær útav trimum innhýsis uppgerðum í ár. Kyndil er einasta liðið, ið hevur vunnið á VÍF í ár.
Um hugt verður eftir yvirlitinum hjá HSF yvir steypafinalurnar hjá kvinnum hesi seinastu 30 árini, so hava hesi bæði liðini vunnið tríggjar finalur hvør. Neistin hevur vunnið næstan helmingin av finalunum(14). VÍF hevði sína stórheitstíð í steypakappingini kring aldarskifti: Fýra finalur uppá fimm ár og tríggir sigrar. Seinasta finalan hjá VÍF var fyrraárið; tá gjørdist talan um tepurt tap fyri Neistanum. Hetta er fjórðu ferð seinastu fimm árini, at Kyndil hevur leikt seg í finaluna. Kyndilskvinnur vunnu í 2014 og í fjør, og verja harvið heitið sum steypavinnarar. Hetta er fyrstu ferð, at hesi bæði liðini hitta í einari steypafinalu. Tað er torført at siga, hvør hevur favorittleiklutin leygardagin.
Kyndil er eisini umboðað hjá monnum. Eftir eitt 2.pláss í bólkaspælinum vann Kyndil báðar hálvfinalurnar á VÍF við trimum málum. Kyndil liggur nummar trý í FTZ-deildini; seks stig aftanfyri mótstøðuliðið leygardagin. H71 endaði eisini nummar tvey í bólkinum, og vann síðani við fimm málum tilsamans á Neistanum í hálvfinalunum. Hoyvíkingar vunnu báðar teir fyrstu innanhýsis dystirnar á Kyndli í ár við fýra málum. Men fyri stórum mánaði síðani setti Kyndil H71 uppá pláss, tá kyndilsmenn vunnu við heili 12 málum í høllini á Hálsi.
H71 kann leygardagin vinna triðju steypafinaluna á rað og ta fjórðu tilsamans. Tann fyrsti sigurin kom í 1998, tá hoyvíkingar á fyrsta sinni vóru í steypafinaluni. Tá vann H71 á Kyndil í finaluni. Kyndilsmenn hava eina stolta søgu í steypakappingini, og feskasti sigurin kom í 2014, tá Kyndil sigraði ímóti KÍF. Tá hevði fremsta mansliðið hjá Kyndli vunnið 10 steyafinalur uppá 30 ár; Kyndil vann sostatt í miðal triðja hvørt ár frá 1985 til 2014.
Leygardagin skal nýggj søga skrivast. Tað kann gerast ein heilt stórur dagur hjá teimum grønu, men gleðin kann eisini verða sera stór í Vestmanna og/ella Hoyvík. Komandi dagarnar verður meira upptakstilfar um steypafinalurnar her á Portalinum.
Her er yvirlit yvir allar finalurnar í vikuskiftinum, og nær tær verða leiktar:
Leygardagur 17. februar:
Kvinnur kl. 13.30 Kyndil – VÍF
Menn kl 16.00 Kyndil – H71
G18 kl. 18.00 Neistin – H71
D18 kl. 19.30 Neistin – H71
Sunnudagur 18. februar:
G10 kl. 12.50 Kyndil – VÍF
D10 kl. 13.30 Neistin – VÍF
G12 kl. 14.10 H71 – STÍF
D12 kl. 15.00 H71 – VÍF
G14 kl. 15.50 H71 – Neistin
D14 kl. 16.50 H71 – Kyndil/ÍA
G16 kl. 17.50 H71 – Neistin
D16 kl. 19.25 H71 – Neistin
Kelda: hsf.fo


text:
Og leiðin gongur til….
ALANYAAAA!
8 august 2016
Eg og sjeikurin vildu sleppa til okkurt heitt land í summar. Eg eri púra sjúk eftir at ferðast, sjálvt um eg eri so bangin fyri at flúgva, tí so skjótt vit eru lend, er óttin horvin.
Vit hava hugt eftir avboðsferðum, og endaðu við at fáa eitt ordiliga gott tilboð ígjøgnum Spies.dk. Eg havi hoyrt góð umælir av fyriskipanini hjá teimum og at tað skal eitast at vera sera idiotsikkurt, so tað skuldi verið júst nakað fyri meg. Eg kann líka so gott heilsa og siga at eg ikki eri ferðaleiðari á okkara ferð. Gud viti hvar vit so høvdu endað, tí mín staðarsansur er í botn. Men ja, so er gott at mín betra helvt hevur stýr á tí. So kann eg taka mær av at keypa sólkrem osf. Jaja, vit býta uppgávurnar so væl ímillum okkum haha..
Tað gekk væl at pakka kuffertið hesuferð. So mikið væl, at vit bara hava EITT kuffert við okkum. EITT!! Eg eri í shok. Tað er kanska eitt størt kuffert, men sjeikurin hevur líka nógv við sum eg. Hvør skuldi trúð tí.
Leiðin gongur til eitt lekkurt hotel sum eitur Sunny Hill í Alanya. So har fara vit at liggja og dasa tað komandi vikuna. Lekkurt ha? Eg havi verið sunnanfyri fyrr, men onkursvegna kennist hetta sum ein “fyrstuferð” uppliving. Kanska tí at hetta er fyrstu fer at sjeikurin og eg fara á eina feriu suðureftir saman, har onki er planlagt og vit bara ætla okkum at dasa. Vit vóru í London í januar mánaði, og tað var meira stress enn hygg, tí har er so nógv man vil síggja. So hesuferð er onki á skránni.
So havi eg heldur ongantíð áður roynt “All inclusive” konseptið, so tað gleði eg meg til. Eg kann bara ímynda mær at man gongur og etur og drekkur dagin langa. Men hvat tá? Vit eru á feriu. Hatta hevur verið mín hugburður nú í tveir mánaðir, so tað verður stuttligt at koma aftur til gerandisdagin.
Beint nú eru vit áveg til Alanya, men hetta er ein long ferð og tað tekur fýra tímar at flúgva til Antalya , so eg havi streama mær nakrar partar av yndis seriuni, so eg ikki fari at keða meg alt ov nógv. Vit vanta at verða frammi á hotellinum einaferð í nátt, tí vit skulu koyra í bussi í nakrar tímar eisini. Eg krossi fingrar fyri at alt fer at ganga sum tað skal. Alanya here we come!
M&K


text:
Eitt av kendastu tónaskøldum á sonevnda rútmiska økinum frá mitt í tjúgindu øld og inn í hesa øldina er amerikanski Burt Bacharach. Í dag er hann 90 ár og er enn á konsertferð í Evropa og USA. Saman við tekstahøvundinum Hal David hevur hann sum fáur definerað poppsangin sum eitt galdandi og lógliga vitborið fyribrigdi á plátu, og hartil ikki sørt stovureint eisini. Skulu vit bera saman við nakran annan, eru nøvn sum Neil Diamond og Neil Sedaka, ið kunnu koma mær til hugs í hesi undirkendu sjangru. Ein long røð av sangum hjá Burt Bacharach eru blivnir standards, tí stílurin er nógv breiðari enn bara samdøgursflugan á grammofonplátu. Stílurin, sum oftast er transparent lættur, kann taka støði í jazzi, fara í poppin og nema við kompleksu brasiliansku tónleikahevdina, sum vit kenna frá bossa nova, og nøvnum sum Gilberto, Jobim og Sergio Mendes. Minimalistiskt kroysti trompetspælarin Herb Alpert myndaði eisini fatanina av Bacharach, tá This Guy’s in Love with You kom fram sum ein anakronisma í kollveltingarárinum 1968, árið fyri at B.J.Thomas sang Raindrops Keep Falling on My Head í poetiska kovboyfilminum um Butch Cassidy and the Sundance Kid. So koma systkinini Carpenters, sum í 1970 definera longsulsfyltar sunnudagar hjá hampafólki á bygd við (They Long To Be) Close To You. Á plátuhúsanum - ein nývaskaður bilur. Dionne Warwick minnir ikki bara á vegin til San José í trýssunum, men minnir mitt í fýrsunum eisini á, hvat vinir eru til í That's What Friends Are For. Soleiðis hevur Bacharach sum eingin annar lagað tað fatanargrundarlag, sum poppistar - tað eru tey, ið lurta seriøst eftir tónleiki fyri hálvvaksin - og brúka sum eitt ljóðspor, ið hevur myndað estetiska karmin um lívið, og enn ger tað hjá miðal hampafólki av borgarliga slagnum. Eingin, kanska Diamond, veit betur enn Burt Bacharach, hvat ein poppsangur er. Ein playlisti á Spotify í stundini. Tað er tað.
Myndin er frá heimasíðuni hjá Burt Bacharach í dag.


text:
Ungdómsins Norðurlandaráð er eitt forum fyri politisku ungmannafeløgini í Norðurlondum. Her kunnu ung, ið eru politisk aktiv, koma við hugskotum, visjónum og verða við at seta ynski frá ungdóminum á dagskránna í norðurlendskum samstarvi.
Síðan Norðurlandaráðið frá stovnað í 1952, hava ungir politikkarar fylgt arbeiðinum við stórum áhugað. Í byrjanini helt Ungdómsins Norðurlandaráð eitt árligt seminar. Í 1971 var fyrsta seta í UNR og í 2002 tók UNR seg saman í ein sjálvstøðugan felagskap.
Unga norðurlendska røddin
Ungdómsins Norðurlandaráð sær seg ikki sum eitt viðfesti í norðurlendska samstarvinum, men heldur ein umráðandi part av tí.
UNR setur dagskránna við umráðandi spurningum og evnum, ið røra seg millum ung í Norðurlondum. UNR arbeiður fyri, at ung skulu hava lættari atgongd til útbúgving og arbeiði í norðurlendsku londunum. UNR arbeiður fyri betringum av útbúgvingar- og arbeiðskráum, sum Nordjobb og Nordplus og fyri einum felags norðurlendskum lestrarkortið, sum gevur atgongd til lestraravsláttur í øllum norðurlondum.
Men UNR arbeiður ikki bara við spurningum, ið hava við ung at gera. UNR hevur til dømis í fleiri ár arbeitt við at styrkja norðurlendska samstarvið á umhvørvis- og klimaøkinum. UNR hevur viðgjørt fleiri uppskot, ið leggja vekt á javnstøðu millum kynini. Harafturat hevur UNR eisini víst á, hvussu umráðandi tað er, at norðurlendsku public-service sjónvarpsstøðirnar eru atkomuligar í øllum Norðurlondum.
Ein felagskapur við meiningum
UNR leggur sjálvsagt serligan dent á konkretar trupulleikar fyri ung í norðurlondum, men tað er umráðandi at UNR ikki er ein áhugafelagskapur. UNR er eitt politiskt forum, sum ikki neyðturviliga tekur einmæltar avgerðir. Hetta hevur við sær, at útalilsini frá UNR av og á eru kontroversiell.
Hetta er ein styrki fyri UNR í og við, at tað hjálpur at halda felagsskapin livandi og spennandi og tað leiður til øktar møguleikar hjá UNR at skapa kjak millum norðurlendskar politikarar.
Til dømis hevur UNR fleiri ferðir viðtikið uppskot um rættindi hjá samskyndum, og hevur UNR funnist at Føroyum, fyri ikki at tryggja hesi rættindi. Í 2006 viðtók UNR eitt uppskot um at taka uppaftur kommersiella, burðardygga hvalaveiðu.
Mál á dagskránna
UNR hevur ofta víst á, at tað er ein trupulleiki, at ung í Norðurlondum skilja hvør onnur verri og verri. Tí vil UNR, at undirvísingin í norðurlendskum máli verður styrkt.
UNR er millum tey, ið verða merkt av hesum trupulleikanum. Tað skapar trupulleikar í einum felagsskapi, har øll skulu kunna luttaka og geva íkast á jøvnum føti. UNR hevur ikki nóg góðar møguleikar at hava tolkar og umseting, og tí hevur tað verið neyðugt í formansskapinum í UNR at gera enskt til eitt arbeiðsmál, afturat teimum norðurlendsku málunum.
Ungdómsins Norðurlandaráð verður hoyrt
UNR vísur fyrst og fremst síni sjónarmið fram fyri politikararnar í Norðurlandaráðnum. Formansskapurin luttekur til nevndarfundirnir í Norðurlandaráðnum. Forsetin í UNR hevur orðið til árligu tingsetuna hjá Norðurlandaráðnum.
Sjónarmiðini hjá UNR fáa pláss í Norðurlandaráðnum og kunnu verða við at skapa kjak millum politiskt aktivar ungdómar í Norðurlondum.


text:
Lestrarvegleiðing
Í miðfyrisitingini er gongd sett á arbeiðið við skipaðari vegleiðing á Setrinum. Tey, ið mynda
Vegleiðaratoymið á Setursskrivstovuni eru:
- Holger Arnbjerg, Altjóða Skrivstovan, ið tekur sær av vegleiðing og kunning út í heim
Vegleiðaratoymið í miðfyrisitingini arbeiðir í tøttum samstarvi við vegleiðarar á deildunum.
Hesi eru:
- Námsvísindadeildin, lestrarvegleiðari Paulina Poulsen, nad-lestrarvegl@setur.fo, tlf. 299414
- Sjúkrarøktarfrøðideildin, lestrarvegleiðari Johild Dulavík, johild.dulavík(at)skulin.fo, tlf. 292265
- Føroyamálsdeildin, studentavegleiðari Bárður Rasmussen, bardurr(at)setur.fo, tlf. 292579
- Náttúruvísindadeildin, studentavegleiðari Bárður Rasmussen, bardurr(at)setur.fo, tlf. 292579
- Søgu- og samfelagsdeildin studentavegleiðari Bárður Rasmussen, bardurr(at)setur.fo, tlf. 292579
Høvuðsuppgáva studentavegleiðarans er at vegleiða í spurningum, ið hava við lestraviðurskifti at gera. Hesi fevna m.a. um fakliga innihaldið í útbúgvingunum, námsskipan, akademiskt arbeiðslag, hvussu tann einstaki lesandi kann leggja lesturin til rættis, lestrarlív og trivnaðarspurningar. Tey vegleiða t.d. ikki um kærur ella álvarsligar persónligar ella sosialar trupulleikar. Í tílíkum føri verður víst til vegleiðingina í miðfyrisitingini á studvegl(at)setur.fo Er talan um víðari lestur í øðrum londum, verða lesandi biðin um at seta seg í samband við Altjóða Skrivstovuna á Fróðskaparsetrinum ask(at)setur.fo.


text:
Orð og lag: David Welander
Týtt: Victor Danielsen
1. Eg í myrkri og ljósi við Jesusi gekk
gjøgnum skiftandi tíðirnar her;
men tá myrkast var, sál mín ta troystina fekk:
Enn sum áður hann trúfastur er!
Niðurlag:
Hvør ein gleði og troyst,
ja, hvør undurfull troyst,
ið er mín, tá bert Jesus meg ber!
Skiftist um síðan alt!
Sál mín, syngja tú skalt:
Enn sum áður hann trúfastur er!
2. Eg á einsligum vegi við Jesusi fór –
áh, so tunglig var mangan mín ferð!
Men eg átti ta uggan, tá neyðin var stór:
Enn sum áður hann trúfastur er!
3. Eg við Jesusi fylgdist um sorganna dal
og um fjøllini, dimmlig og ber;
men hitt orðið mær fylgdi, meg troystaði væl:
Enn sum áður hann trúfastur er!
4. Eg við Jesusi gekk, tá ið alt var so ljóst,
tá ið smílandi var henda verð;
onga gleði sum hesa tó kendi mítt bróst:
Enn sum áður hann trúfastur er!
5. Ja, við Jesusi ferðist eg glaður hvønn dag,
og hans nærvera sælan meg ger;
og skal deyðan eg smakka, meg bera skal tað:
Enn sum áður hann trúfastur er!


text:
Marianne Gade er danskur rithøvundur. Hon er fødd 30. september 1945 í Keypmannahavn og vaks upp í Sæby. Hon er bókavørður av útbúgving og hevur starvast á Danmarks Pædagogiske Bibliotek og á Statens Museum for Kunst.
Síðani er hon flutt til Jyllands og hevur starvast á bókasavni í Kolding og sum ummælari á tíðindabløðum. Í 2006 segði hon starvið sum bókavørður frá sær og fór at skriva bøkur burturav.
Útgávur:
2009 Dísa og norðlýsið
Dísa og huldufólkini
Dísa á vandaleið
Heiður:
2006 Aschehoug barnabókavirðislønina fyri bókarøðina um Dísu.
Heimasíða:


text:
Títt nummar á bíðilistanum
Samskipað tilmelding
Vit hava valt, at bíðilistin skal rúma skiftandi tørvinum hjá okkara limum, og tí er ein felags bíðilisti fyri alt landið og fyri alt slag av bústøðum. Tú, sum ert á bíðilistanum, hevur møguleika at flyta tínar raðfestingar, um so er, at tú hevur tørv á tí. Hetta er tað, ið vit nevna “samskipað tilmelding”.
Sostatt sigur títt bíðilistanummar, hvat nummar tú ert á einum samlaðum bíðilista, og ikki hvat nummar tú ert í tínum ynskta øki. Vit hava valt hendan leistin, tí vit hava staðfest, at tørvurin á leigubústøðum er skiftandi, og at um fólk skifta starv, fáa nýggjar makar og børn, kann tørvur bæði á slag av bústaði, og hvar bústaðurin er, broytast.
Tað skal ikki vera neyðugt at skriva seg upp av nýggjum, um tørvur er á at broyta síni ynski. Av hesi orsøk er bíðilistin til einstøku bústaðaøkini í støðugari broyting. Harumframt eru vit støðugt í ferð við at fáa til vega leigubústaðir kring landið, og enn er ikki greitt, hvussu nógvar okkum eydnast at fáa til vega, nær og hvar.
Tað verður altíð ein meting, hvat títt nummar á samlaða listanum merkir, og nær tú kanst vænta at fáa ein bústað. Hetta er nýtt virksemi í Føroyum, og vit hava tí ikki royndirnar til at siga, hvussu skjótt ein kann fáa í boði ein bústað. Tá vit hava tøkar bústaðir, vita vit kortini ikki, hvussu nógv taka av, tá tey fáa ein bústað í boði.
Um nøkur ár hava vit fleiri og betri royndir at meta um, hvussu skjótt ein kann vænta sær tilboð um bústað.
Býtið millum økini í Føroyum
Í august 2016 sá býtið millum økini soleiðis út:
(Tað er sera umráðandi at hava í huga, at hetta býtið broytist alla tíðina, í og við at okkara limir kunnu broyta síni ynski. Tí er hetta bert ein løtumynd!)
Eitt hugsað dømi:
Tú ert nummar 900 í Norðoyggjum. Umleið 10% av okkara limum hava raðfest Norðoyggjar fremst, og tí ert tú umleið nummar 90 í Norðoyggjum. Smá 20% eru hvílandi limir, og fleiri pør hava søkt, og hóast talan er um tvey nummur á bíðilistanum og tveir limir, so hava tey bert tørv á einum bústaði. Uppaftur fleiri ynskja sær ein størri, minni ella øðrvísi bústað enn tú.
Tískil er tað ikki so ómøguligt, sum tað í fyrstu syftu kann tykjast, tá ið tú hevur fingið nummar 900 á bíðilistanum.
Men vit vita av góðum grundum ikki, hvussu skjótt vit kunnu bjóða tær ein bústað, tí vit vita ikki, hvussu nógv taka av einum tilboði um bústað, – og hvussu nógv siga nei takk, tí tey ynskja sær okkurt annað tilboð.
Ynskir tú at fáa at vita, hvat nummar tú ert á bíðilistanum, so ring til okkum á tlf. 401000 ella send ein teldupost til bustadir@bustadir.fo.
Vit svara tær fegin.


text:
Tað er ein sannroynd, at alsamt fleiri stórir bygningar verða bygdir í Føroyum. Til at reisa hesi bygningsverk verður aloftast ein tornkrani nýttur. Hesir tornkranar svinga í høgum hæddum, og krevur hetta serligt skeið, sum skal verða góðkent av Arbeiðseftirlitinum.
Endamálið við at hava skeiði í Føroyum heldur enn uttanlands er at skeiðsluttakarnir fáa roynt seg undir teimum arbeiðsumstøðum, sum eru galdandi í Føroyum. Somuleiðis er tað munandi lættari at fáa ein mann hendan vegin at undirvísa, í mun til at senda tólv mans av landinum á skeið.
Skeiðshaldari er Roland B. Olsen, sum hevur fleiri enn 30 ára royndir sum undirvísari og skeiðshaldari í tornkrana á EUC Nordvestsjælland. Fyriskipari er eftirútbúgvingargrunnurin ”Vitan”, sum er ætlaður at skipa fyri eftirútbúgvingarskeiðum, sum eru viðkomandi fyri handverksvinnuna.
Fakta um Vitan: Eftirútbúgvingargrunnur fyri handverksvinnuna, sum veitir fíggjarligan og tekniskan stuðul til handverkarar og handverksmeistarar til eftirútbúgving, sum eru viðkomandi fyri handverksvinnuna.


text:
NAX hevur fingið nyggjan skjóttgangandi ribbát Eagle, sum er útgjørdur við góðkendum fjarðasetrum.
Hóast øll trygd fyrst og fremst liggur hjá skiparanum, so er tað eitt stórt framstig, at vit kunna bjóða okkara kundum ein tryggan bát við fjaðrasetrum. Soleiðis kunnu øll sigla við okkum, eisini tey við ryggtrupuleikum.
Nax raðfestir altíð hægstu trygd, tí hava vit gjørt stórar íløgur í fjarðasetur. Vit ynskja at ganga undan tá tað snýr seg um trygd og at verja umhvørvið, eru eingi mynduleikakrøv, seta vit okkara egnu krøv.


text:
St. Kitts og Nevis
Saint Kitts og Nevis (enskt; Saint Kitts and Nevis) eru eitt oyggjaríki í Karibiahavinum. Landið er oyggjaland, størsta oyggin er Saint Kitts og ein minni oyggj eitur Nevis. Íbúgvatalið er umleið 43.000. Bassaterre er høvuðsstaðurin í oyggjunum og liggur á oynni St.Kitts, sum er tann norðara oyggin. Landið er eitt kongsveldi við Elisabeth II drotning sum stjórnarovasta. Oyggjarnar hava eisini sítt egna ting og guvernør. Tað hægsta punktið er fjallið Mount Liamuiga, ið er 1.156 metrar yvir havinum. Tey flestu fólkini eru av afrikanskum uppruna.
Slóðir[rætta | rætta wikitekst]


text:
Lyftiútgerð og spøl
Lyftiútgerð og spøl skulu við atliti til konstruktión, tilgerð, útgerð, trygdarútgerð og støðufesti verða soleiðis innrættað, at tey í teimum tilætlaðu rakstrarumstøðum kunna setast upp, nýtast, viðlíkahaldast og umvælast trygdar- og heilsuliga fult forsvarligt.
Merking
Øll lyftiútgerð og spøl skulu, tá ið tey verða latin til nýtslu ella framsýning her í landinum, verða haldgott og týðiliga merkt við í minsta lagi hesum upplýsingum:
- navn og bústaður hjá framleiðaranum
- framleiðsluár
- raðnummar og sniðmerki
- størst loyvda arbeiðslast (SWL)
- møguligar lastbólkar
Beriútgerð, sum er partur av eini lyftiútgerð ella spæli, skal merkjast. Har hetta ikki er møguligt, skal útvegarin lata skjal ella talvur við, sum innihalda neyðuga váttan og upplýsingar.
Tá lyftiútgerð og spøl verða útflýggjað, skal brúkaraleiðbeining fylgja við, sum er neyðug fyri at hesi kunna nýtast, flytast og setast upp uttan ampa fyri trygd og heilsu, og kunna haldast í forsvarligum standi.
Uppseting og lastroynd
Uppseting og niðurtøka av lyftiútgerð og spølum má bert gerast av væl skikkaðum persóni. Uppseting og niðurtøka skal gerast forsvarliga og sambært leiðbeining frá útvegaranum.
Fráboðan og eftirlitsbók
Lyftiútgerð og spøl mugu ikki takast í nýtslu sum nýggj, fyrr enn tey eru fráboðaði Arbeiðs- og brunaeftirlitinum.
Tann, ið stendur fyri uppseting av lyftiútgerð ella spæli, hevur skyldu at boða Arbeiðs- og brunaeftirlitinum frá. Við eigaraskifti liggur hendan skylda tó hjá nýggja eigaranum.
Fráboðanin skal gerast á eitt serligt fráboðanarskjal, ið fæst frá Arbeiðs- og brunaeftirlitinum. Fráboðanin skal sendast til Arbeiðs- og brunaeftirlitið.
Nýtsla
Eigarar og brúkarar av lyftiútgerð og spølum skulu tryggja sær, at hesi verða brúkt á ein forsvarligan hátt við atliti til trygd og heilsu, í samsvar við brúkaraleiðbeiningina frá útvegaranum og við umhugsni til fyriliggjandi umstøður.
Lyftiútgerð og spøl mugu bert nýtast til persónlyfting, um so er, at hesi eru innrættað til hetta endamál.
Lyftiútgerð og spøl, har kranføraraprógv verður kravt, mugu bert verða passaði av persóni við slíkum prógvi, sambært kunngerð nr. 91 frá 20. juni 2011 um loyvisbræv til kranar, gaffiltrukkar og onnur lyfti- og flutningstól.
Viðlíkahald og kanning
Lyftiútgerð og spøl skulu haldast í einum slíkum standi, at tey við atliti til trygd og heilsu eru fult forsvarli. Kanning og viðlíkahald skulu gerast eftir leiðbeiningi frá útvegaranum. Í minsta lagi hvønn 12. mánað skal ein høvuðskanning verða gjørd av útvegaranum ella øðrum sakkønum.
Lyftiútgerð, sum verður brúkt uttandura, skal, tá hendan er 10 ára gomul, roknað frá framleiðsluárinum, gjøgnum eina høvuðskanning av serligum sakkønum, smb. § 24 (10 ára kanning). Hendan kanning kemur ístaðin fyri 12 mánaðars kanningina sama ár.
Yvirlit yvir løggild virkir:


text:
10 nýggjar verkætlanir
10 nýggjar verkætlanir stuðlaðar
Granskingarráðið hevur játtað stuðul til 10 verkætlanir innan raðfestu økini í 2007: Matur, samfelag og fólkaheilsa.
Talan er um millum annað um 3 Ph.D. verkætlanir og 3 post.doc. verkætlanir. Til samans eru kr. 6.803.901 latnar hesum verkætlanum.
Tað komu 24 umsóknir inn, og søkt varð um tilsamans 22 mió. kr. Innan raðfestu økini vóru 21 umsóknir, og søkt varð um 17 mió. kr. Ráðið samtykti tí, at í 2007 verður bert játtaður stuðul til verkætlanir innan hesi øki.


text:
Føroyskar fyritøkur kunnu søkja stuðul til vinnu ph.d.ætlanir
Framyvir kunnu føroyskar fyritøkur í samstarvi við granskingarstovnar søkja um stuðul úr danska Innovationsfonden til vinnuligar ph.d.-verkætlanir. Hetta kunngjørdi Vinnumálaráðið 16. februar.
Skipanin við vinnu-ph.d. fremur samstarv millum fyritøkur og granskingarstovnar við at fíggja vinnuligar ph.d.-verkætlanir. Tann ph.d.-lesandi er í starvi hjá bæði fyritøku og granskingarstovni ella universiteti, ið fáa stuðul til arbeiðsløn og undirvísingarkostnað.
“Tað er gleðiligt, at vit nú endiliga hava fingið atgongd til vinnu-ph.d. skipanina hjá Innovationsfonden”, sigur Johan Dahl, landsstýrismaður í vinnumálum.
“Vit hava leingi verið í eini tilgongd at fáa føroyskar fyritøkur fevndar av skipanini, og hetta er eisini eitt av tilmælunum í Heildarætlanini fyri Fólkaflyting og Fólkavøkstur.
“Málrættað vinnulig gransking økir um vitanargrundarlagið og førleikarnar í føroyskari vinnu, styrkir útbúgvingarumhvørvið, og mennir førleikar til nýskapan og íverksetan í Føroyum”, sigur Johan Dahl.
Komandi trý árini eru settar av 1,7 mió. kr. árliga til føroyskar og grønlendskar fyritøkur at søkja. Í 2015 eru umsóknarfreistirnar tann 5. mai og tann 8. september.
Nærri kunning um vinnu-ph.d. skipanina hjá Innovationsfonden, herundir umsóknartreytir o.a., eru at finna her
Meiri kunning um Innovationsfonden at finna á heimasíðuni www.innovationsfonden.dk
Hvat er ein vinnu ph.d.verkætlan
Ph.d. er stytting fyri philosophiae doctor (tað er doktari í filosofi). Hetta er vanliga ein 3 ára granskaraútbúgving, sum í dag er kravd fyri at kunna fáa starv sum granskari á universitetum og granskingarstovnum. Eisini fleiri virkir, serliga tey sum arbeiða við menning av nýggjum vørum og tænastum, seta fólk við ph.d.-útbúgving í starv.
Ph.d.lesandi verða vanliga innskrivað á eitt universitet og arbeiða so á universitetinum, á einum sektorgranskingarstovni ella á einum privatum virki við einin ávísari verkætlan og við vegleiðing frá fleiri fakfólkum.
.
Í fleiri londum finnast serligar skipanir fyri vinnu-ph.d., sum skipa samstarvið um ph.d. útbúgvingina millum einstaka virki, universitetið og tann ph.d.lesandi.
Les meira um ph.d. útbúgving og finn góð ráð til, hvussu farast kann undir eina ph.d.verkætlan her


text:
Orð: Lidie H. Edmunds
Lag: André Ernest Modeste Grétry
Týtt: Victor Danielsen
1. Í Jesu sárum frið eg fann,
har sálin hvílir seg,
hans deyði, eina deyði hans,
skal svara fyri meg.
Niðurlag: Ei aðra hjálp, ei annað skjól
og forsvar nýti eg,
enn tað, at Jesus deyðan leið,
og leið hann fyri meg.
2. Ja, Jesus doyði, tað er nokk,
ei annað nýtist mær;
at frelsa meg hann niður steig
og her krossfestur varð.
3. Á Harrans orð er trúgv mín bygd,
tað orð, ið skrivað er,
at Jesus doyði fyri meg,
og frið hans deyði ger.
4. Ja, hetta er mítt grundarlag,
og hetta vitni eg:
Í mín stað rann hans dýra blóð,
hann doyði fyri meg!


text:
Orð: Lina Sandell
Lag: Oscar Ahnfelt
Týtt: Jógvan Nolsøe
1. Bert ein dag, eitt bil í senn eg fái.
Ríka troyst til stirda sál og ond!
Hví nú stúra? Lít á Harrans náði,
alt jú hvílir í Guðs Faðirs hond.
Hann, sum alt mítt ber í faðirbarmi,
hvønn ein dag á fold mær senda vil
partin mín av frøi og av harmi,
sum eg júst man treingja til.
2. Hann mær nær vil allar dagar vera
veita náði mær til hvørja tíð,
hvørja tunga stúran hann vil bera.
«Kraft og ráð», so eru orð hans blíð.
Hann vil verja hvørt eitt barn sítt kæra,
metta sálir við sítt náðiborð.
»Sum tín dagur skal tín styrki vera«*
– so hans lyftiríku orð.
3. Hjálp mær tá at líta trygt við vissu
bert á tíni lyfti, Harri kær,
so ei trúar djúpa frið eg missi,
sum títt orð bar mínum hjarta nær!
Vil í lund mær stúran taka ráðið,
veit mær styrk av tíni faðirhond;
bert ein dag, eitt bil í senn eg fái,
takkar stillan eyðmjúk ond!


text:
Ein stórur meiriluti heldur, at javnstøðulógin eigur at fevna um meira enn bara mismun vegna kyn. Hetta staðfestir ein nýggj kanning hjá Javnstøðunevndini.
Í november gjørdi Gallup eina spurnarkanning fyri Javnstøðunevndina fyri at vita, hvat føroyingar halda um javnstøðulógina. 521 fólk eldri enn 15 ár vórðu spurd, og niðurstøðan er greið. Heili 69 prosent halda, at javnstøðulógin eigur at fevna víðari og eisini virka fyri at basa diskriminering vegna eitt nú húðarlit, uppruna, kynsliga sannføring, átrúnað, aldur og brek. Einans 16 prosent eru ímóti.
"Kanningin vísir greitt, at føroyingar vilja, at javnstøðulógin eigur at fevna um allan mismun," sigur Ólavur Ellefsen, formaður í Javnstøðunevndini.
Tað eru serliga fólk í aldrinum 25-39 ár, sum vilja hava lógina víðkaða til at fevna um onnur viðurskifti enn bara kyn. Undirtøkan fyri broyting minkar við aldrinum og er minst í bólkinum 60+. Kanningin staðfestir eisini, at undirtøkan fyri at víðka javnstøðulógina er størst í Suðuroy, har sløk 80 prosent vilja hava lógina broytta, meðan hon er lutfalsliga minst í Norðoyggjum, har færri enn 60 prosent eru fyri.
"Mismunur verður gjørdur av ymsum ávum og ofta er talan um fleiri orsøkir, sum virka samstundis. Frægast er at gera sum hini Norðurlondini og leggja alla verju fyri mismuni í somu skipan í staðin fyri at gera uppbýtta lóggávu og uppbýtta fyrisiting av henni," sigur Ólavur Ellefsen, formaður í Javnstøðunevndini.
Í november 2016 gjørdi Javnstøðunevndin eisini eina kanning, her sami spurningur varð settur. Við at samanbera báðar kanningarnar sæst, at talið á teimum, sum ikki halda, at neyðugt er at broyta lógina, minkar úr 22 prosentum niður í 16 prosent. Í kanningini frá 2016 vórðu bara húðarlitur, aldur og brek nevnd sum dømi, tá ið spurt varð um at broyta lógina, og ikki uppruni, kynslig sannføring og átrúnaður. Niðurstøðan í báðum kanningunum er tó tann sama: ein greiður meirluti vil hava lógina broytta. Sostatt hevur tað meira at siga fyri fólk, um talan er um mismun enn, hvat grundin til mismunin er.


text:
Vitjan úr Rumenien
mentan03-01-2017 - 11:41 - Jóanis Nielsen
Á møtinum í Ebenezer mikukvøldið 4. januar kl. 20.00 vitjar Alina Luliana, sum er leiðari fyri Reyða Krossi í økinum Hunoduara í Rumenien.
Alina hevur í mong ár virka sum tulkur hjá føroyingum, sum hava ferðast í økinum við hjálpararbeiði.
Hon kemur at greiða frá vakra landinum Rumenien og hvussu hjálpiarbeiði úr Føroyyum ger ein stóraan mun fyri fólkið har.
Sum eitt úrslit av hjálpararbeiðinum í Rumenien, er eitt vælvirkandi barnaheim sett á stovn, umframt at ein skúli er byrjaður í økinum. Eisini eru samkomuhús bygd, sum eitt úrslit av hesum arbeiði.
Alt hetta og ymiskt annað verður sagt frá á møtinum mikukvøldið kl. 20.00.
Øll eru hjartaliga vælkomin.


text:
Orð: Eliza E. Hewitt
Lag: Ókendur
Týtt úr donskum: Victor Danielsen
Upprunaheiti: Dybere, dybere bøjer jeg mig
1. Djúpari, djúpari boyggi eg meg;
fyll meg við kraft til at vitna um teg!
Boygdur í støvið eg biði teg: Ver
tú tann, ið fyllir meg heilt og meg ber!
Niðurlag: Djúpari boygdur, djúpt fyri tær –
verðin skal einki eiga í mær;
biðjandi hyggi eg, Harri, á teg –
Jesus aleina, nokk fyri meg!
2. Djúpari, djúpari boyggi eg meg;
krossfest meg heilt, ger meg líkan við teg!
Boygdur av tínari veldigu hond –
fyll meg nú heilt, slít tey seinastu bond!
3. Djúpari, djúpari boyggi eg meg;
kom, lyft meg upp, sum tín Gud lyfti teg!
Av tí, sum einki kann vera og er,
virka tær kanst tú eitt nýtiligt ker.


text:
Orð: Petur William Háberg (1. og 2. vers) og ókend/ur (niðurlagið)
Lag: Jens Guttesen
Týtt: Petur William Háberg (niðurlagið úr norskum)
1. „Eg vil aldri sleppa tær og svíkja teg.“
Hetta orðið
hevur borið
mangan troyst til mín, tá ið eg kendi meg
einsamallan á ferð.
Tá ið nátt dimmist her,
og tá niður tað ber,
tá ið mót og styrki svinna,
undurfult at vita er:
Niðurlag: Hann er við, hann er við, stóra troyst,
hann er við, sum meg hevur út loyst, halleluja,
og hann lovar at vera við mær alla tíð,
inntil endað er alt mítt stríð.
2. Lat so stormar ýla, bylgjur bróta hátt,
ei tað saka
kann meg nakað,
tí at hann er við í verstu ódnarnátt,
og hann leiðir meg væl.
So ein dag, tá eg skal
inn í deyðskuggans dal,
vilja hesi orð meg troysta –
orð so undurfull og sæl.


text:
Ávirkan, trúvirði og sannførandi atburður
Intensivt programm,
sum gevur tær førleikar
til framúrskarandi samskifti >>
Vitan og serkunnleiki fáa ikki veruliga megi, fyrrenn tey koma upp í hendurnar á einum persóni, sum dugir at miðla tey væl og rætt.
Hugsa tær eina støðu, har ein kompetentur og vitandi persónur ikki dugir at miðla sín boðskap á sannførandi hátt. Tá miðlan ikki riggar, ávirkar tað okkara motivatión og effektivitet, so vit missa tilfeingi og upplýsingar.
Samskiftisførleiki (Kommunikativ kompetence®) setir sjóneykuna á tey øgiligu krøvini, sum alheims handilsumhvørvið setir okkum. Meira enn nakrantíð eru góð samskiftisevni neyðug til at miðla boðskapir og virði, og til yvirhøvur at vekja eldhuga. Bara soleiðis kunnu vit sannføra, fanga og motivera.
Endamál við skeiðsprogramminum >>
Programmið styrkir evnini hjá tí einstaka luttakaranum til at samskifta væl, virka sannførandi, fanga og hava trúvirði. Sostatt fært tú ítøkilig amboð at nýta beinleiðis á fundum, í framløgum og í persónligum samrøðum.
Hetta fært tú >>
• Lær at fáa persónliga ávirkan, tá tú samskiftar
• Venjing í atburði og lesing av kropsmáli – meting av innihaldi, trúvirði og kongruensi
• Intensiva venjing av samskiftisevnum, framløguteknikkum og framferðarhættum
• Persónliga samskiftisgreining – yvirlit yvir sterkar síður og hvar okkurt kann gerast betur
• Sannførandi atburð og trúvirði
• Skipaða planlegging av framløgum
• Evni at samskifta effektivt
Málbólkur >>
Programmið er ætlað teimum, sum dagliga skulu sannføra og/ella geva kunning. Málbólkurin er hvønn dag í miðdeplinum í týdningarmiklum samskiftis- og framløtustøðum – og álit og trúvirði hevur alt at siga fyri arbeiði og viðgongd.
Byggir á danska metsølubók >>
Samskiftisførleiki (Kommunikativ kompetence®) er grundað á eina av mest seldu managementbókunum í Danmark við heitinum ”Kommunikativ kompetence”, og byggir á kanningar og royndir frá fleiri enn 25.000 samskiftis- og samráðingarstøðum. Í alheims høpi er programmið fastur liður í útbúgvingini av leiðslustarvsfólkum hjá donskum fyritøkum sum Carlsberg og Vestas.
Programmið umfatar hesi meginevnini >>
• Evnini at samskifta effektivt
• Hvussu tú samskiftir við ávirkan
• Avgerandi tættirnir í samskiftinum
• Álit og trúvirði
• Kropsmál og tekin – hjá tær og mótpartinum
• Atburðarvenjing
• Empati og relatiónir
• Spegling og frágreiðing
• Assertivur atburður
• Skipan í samskiftinum
• Teknikkir til yvirtaling og effektivar framløgur
• Intensiv venjing av samskiftisevnum, millum annað framløguteknikki
• Persónligur samskiftisprofilur
Ástøði og venjing >>
Samskiftisførleiki (Kommunikativ kompetence®) er eitt intensivt 2-daga programm. Tá programmið byrjar, fáa allir luttakararnir útflýggjað ”Kommunikationshåndbogen”, sum er grundarlag fyri programmið. Programmið er eitt bland av uppleggum, ítøkiligum venjingum, gjøgnumgongd av teknikkum og ítøkiligum feedback. Til tess at hvør einstakur luttakari skal fáa mest møguligt uppmerksemi, arbeiða vit við smáum liðum.
Teknikkir og samskiftisvenjingar verða vand fleiri ferðir, og tikið verður upp á video. Vit tryggja persónligu menningina hjá einstaka luttakaranum við, at hann sær seg sjálvan á filmi, og við feedback til hansara og til hinar luttakararnar. Aftan á programmið fáa luttakararnir sínar egnu filmar, so teir kunnu arbeiða víðari.
Samskiftisgreining >>
Til at lýsa og styrkja førleikavenjingina gera vit eina persónliga samskiftisgreining, sum lýsir samskiftisprofilin hjá einstaka luttakaranum. Úrslitið av greiningini hjálpir luttakaranum við at eyðmerkja og motivera broytingar av atburðinum.
Carlsberg sigur um programmið >>
"It is my clear impression that MarketWatch Management is a leading supplier and
partner within the field of practising and teaching communication skills. Therefore
I would like to recommend MarketWatch Management to any company or person
that requires training or coaching within the communicative arena."
Best Regards
Carlsberg Breweries
Majvi Wulff-Christensen
Senior Manager,
International HR Development


text:
Team Rynkeby
Team Rynkeby er eitt norðurlendskt vælgerðar súkklulið, sum á hvørjum ári súkklar til París at savna inn pening til børn við krabbameini og familjur teirra.
Team Rynkeby varð stovnað í 2002, tá ið 11 motiónsúkklarar, sum høvdu tilknýti til danska djúsframleiðaran Rynkeby Foods A/S, gjørdu av at súkkla til París at síggja endan á Tour de France.
Rynkeby Foods var høvuðsstuðul á ferðini, og onnur virki stuðlaðu eisini. Fyrsta Team Rynkeby-liðið í søguni dugdi so væl at útvega stuðul, at tað hevði 38.000 DKK í avlopi, tá ið liðið kom aftur til Danmarkar viku seinni.
LES MEIRA: Soleiðis tók Team Rynkeby seg upp.
Peningin læt Team Rynkeby barnakrabbadeildini á Odense Universitetshospitali, og ein siðvenja sá dagsins ljós.
1.600 súkklarar í fimm londum
Team Rynkeby telur nú 1.600 rørslusúkklarar og 400 hjálparar deilt út á 38 ymisk lið í Danmark, Svøríki, Finnlandi, Noregi og Føroyum.
Súkklararnir eru valdir ímillum fleiri túsund umsøkjarar, sum hava fylt umsóknarblaðið út á heimasíðuni hjá Team Rynkeby.
LES MEIRA: Soleiðis sleppur tú við á Team Rynkeby.
Peningurin fer óskerdur til børn við krabbameini og familjur teirra
Meginpartin av einum ári skulu súkklararnir ikki bara vera førir fyri at súkkla teir stívliga 1.200 km til París - teir binda seg eisini at arbeiða fyri at útvega pening til børn við krabba og familjur teirra.
Rynkeby Foods A/S rindar allan vanligan kostnað, sum merkir, at peningurin, sum Team Rynkeby savnar í hvørjum einstøkum landi, fer óskerdur til Krabbameinsfelagið. Í Føroyum fer eisini ein partur til Børnecancerfonden. Hetta orsaka av at føroysk børn verða viðgjørd í Danmark og kunnu tí njóta ágóðan av limaskapi í Børnecancerfonden.
LES MEIRA: Tí savnar Team Rynkeby inn til børn við krabbameini
Í 2015 læt Team Rynkeby 48,129 mió. DKK stríðnum ímóti barnakrabba - av teimum fóru 945.000 DKK til Krabbameinsfelagið.
Heimasíðuna hjá Team Rynkeby Føroyar finnur tú her


text:
So er fríggjamorgun. Eftir ótamdar óveðursdagar skínur sólin á tóma kampingplássið Yviri við Strond og skapar nýggja kontrast millum ljós og myrkur, har náttin slepti degnum einustaðni millum sjógv og land. Miðlarnir, sum brúka svertu í upplýsing, ganga støðugt fremstir at gera okkum býttari, sum í hesum føri har Jútlandspestin sigur skúlaðum fólki, at enn ein massakra hevur verði í Skotlandi, har høvd longu eru farin at rulla.
Bretski gerandisspegilin síðani 1903, Daily Mirror, meldar svart og speglar okkum eina tíðuliga ónøgd, sum vóru vit á einum dreingjavesi í barnaskúlanum í hálvtrýssunum. Ella á Facebook beint nú. I couldn't care less. Retorikkkurin í miðlunum er so djúpt fordummandi, Dimma og Sosialurin íroknað, at nú fari eg í Listaskálan í svørtum bili at vita um eg finni ljósið.
Meginparturin av framsýningini fevnir um tvær myndarøðir, ið hava samband við hvørja aðra. Onnur eru fotomyndir av heiminum hjá listamanninum, Hartgrove Photographs. Hin, sum framsýningin er uppkallað eftir, eru smáar einlittir málningar, skornir úr størri - miseydnaðum - og límaðir á krossvið. Felags fyri tær báðar røðirnar er okkara uppliving av rúminum. Fotomyndirnar vísa óvæntaðar partar úr nærumhvørvinum av og á við óhugnaligum dámi á la Hitchcock. Dámurin av fremmandgering skal minna okkum á, at gerandisdagurin eisini rúmar nakað gátuført. Og tað kemur fullkomiliga greitt fram í málningunum við teirra tilsipaðu og tvítýddu rúmum sum ímyndir av reinum andligum rúmum.
Við teirra tilvísing til andligar myndir minna smáu málningarnir um gomlu halgimyndirnar, sum McKeever eisini hevur stóran áhuga fyri. Umframt at vísa ein halgan persón var halgimyndin niðasta stigið í eini andligari trappu, sum kundi fáa tann trúgvandi í samband við sjálvan himmalska persónin. Hóast ”halgimyndirnar” hjá McKeever hvørki hava nakað trúarligt myndevni ella samsvarandi førleika, hava tær í sær eina sterka inntonkta dimensjón, sum megnar at tøma sinnið og uppliva eina størri heild, segði savnsleiðarin Nils Orth og vísti til úttýpandi tekst í bókini, Hours of Darkness. Hours of Light, ið samstundis varð løgd fram.
McKeever greiddi frá um barnaár í sjómannabýnum Hull, har hann sá skip og hugsaði um sjórænarar. Men so sá hann ein lítlan málning hjá Stanley Spencer (1891-1959) av leykum, ja einki annað enn leykum, sum hingu upp og niður. Hesir leykir hjá Spencer gjørdu hann hugtiknan av løriftinum og fingu hann at mála. Einki meir. Mála fyri meg sjálvan.
Vøkru innbjóðingina og grafiska partin í bókini hevur Ingi Joensen gjørt á Føroyaprenti. Hugtakandi framsýningin hjá Ian McKeever Hours of Darkness. Hours of Light sæst í Listaskálanum fram til 21. juni. Mikudagin 13. mai, beint sum løgtingið fer í summarfrí at uppliva mentan, tá letur Ian McKeever upp framsýning í Steinprenti á Skálatrøð, har hann hevur arbeitt við prentum. Gott vikuskifti við arbeiðandi mentan og list í sanna anda Bomholts. Gott vikuskifti!


text: Í hægstu agurkutíðum minnir týsdagsoddagreinin í Dimmu skúlarnar á, at ferðin skal ikki setast niður, nú frítíðin nærkast. - Slappu dagarnir undan og eftir frítíð eru burturspilt tíð, sum ongantíð kemur aftur, sigur Dimma í oddagreinini, sum við skúlameistarafinguri er ætlað Føroya skúlum. Her skal við øðrum orðum stríðast og strembast til hjarta brast, sum sangurin sigur. Og tað er einki minnið enn sjálvsagt á øllum landsins arbeiðsplássum. Sjálvsagt. Fremsti føroyski prentmiðil, ið er hin einasti, ið kemur fimm ferðir um vikuna, eftirlýsir eisini arbeiðsgleði í Føroyum: - Vit eftirlýsa eina størri arbeiðsgleði og størri áhuga fyri at menna okkara ungu spírar og gera tey tilreiðar at taka ímóti avbjóðingunum seinni í lívinum. So ikki seta ferðina niður, sigur Dimma í heiðursspaltunum í hægstu agurkutíð. Í oyranum havi eg ein annan miðil, Útvarpið, sum uttan slit er farin at senda sjangrutónleik, nú alt er sett niður í gir og nýggja umberingin eitir flyting. Úrslitið er ein sjáldsama veik og lítið gleðilig miðlastøða í landinum. Fyri fyrstu ferð yvirhøvur eri eg farin at sløkkja Útvarpið afturvið arbeiðinum, og heldur velja mær ein spennandi spælilista á Spotify. Soleiðis verður almannaverkið í alt størri mun lagt út til hin einstaka. Og tá eg leiti eftir lyklaorðinum í oddagreinini í savninum hjá Dimmu, fái eg hetta svar:


text:
Leys størv
Eingi leys størv í løtuni.
HVÌ ARBEIÐI EG HER ?
“Hví velji eg at starvast í Dagstovninum á Hamrinum? "Finn eitt starv tær dámar‚ og tú arbeiðir ikki aftur í lívinum" ... Eg elski mítt starv‚ tí eingin dagur er eins. At síggja menning hjá øðrum‚ bæði børnum og vaksnum‚ og ikki minst hjá mær sjálvari. Gerandisdagurin er sprutlandi‚ avbjóðandi‚ upplivingarríkur. Dagstovninum á Hamrinum er eitt livandi stað. Kreativitetur‚ fakligheit‚ verkætlanir og eitt viðurkennandi umhvørvi. Felagsmál og persónlig mál verða rokkin. At vit í felag kunnu brúka okkara styrkir‚ so børnini fáa tær bestu fyritreytir at mennast. Einki er sum løturnar‚ tá eyguni hjá einum barnið lýsa og tú sær at barnið er komi enn longur. Tær magisku løturnar‚ sum ikki kunnu sigast frá‚ men mugu upplivast”.
Sóley Samuelsen, námsfrøðingur á Dagstovninum á Hamrinum
"Á Dagstovninum á Hamrinum er høgt til loftið, vítt til veggja og eitt hanagleiv niðan í hagan. Tað er eitt deiligt arbeiðspláss við einum positivum anda millum starvsfólk. Alt ber til, tá ið øll eru positiv, kreativ og við uppá tað. Her verður bæði lagt dent á traditiónir og nýhugsan. Leiðslan syrgir fyri, at vit vera útfordraði bæði fakliga og sosialt. Somuleiðis fyri góðari starvsfólkarøkt. Hvat meira kann ein ynskja sær?"
Edna Mørkøre, hjálparfólk á Dagstovninum á Hamrinum


text:
Poul Hansen, heiðurin sum Ársins Borgari 2018
(mynd av portal.fo)
P/F Poul Hansen fær Lions-heiður
Herfyri fekk P/F Poul Hansen handað heiðursløn frá Lions Club Tórshavn sum Ársins Borgari 2018. Heiðurin fekk P/F Poul Hansen fyri at hava hýst Undirhúsinum í Havn í meira enn 80 ár, har hølið við ljósi og hita hevur verið latið brúkarunum ókeypis. Undirhúsið í Havn hevur hildið til í hølum hjá P/F Poul Hansen í Vágsbotni, og brúkarirnir eru tilkomnir og eldri menn í Havn.
Síðstu gott og væl tvey árini hava verið broytingartíðir á matriklinum, tí hølini skuldu umbyggjast til nýggju matstovuna Tarv, men P/F Poul Hansen vildi ikki sleppa Undirhúsinum upp á fjall, og royndi at finna eina loysn, har pláss var fyri báðum – og tað letst at verða væleydnað.
Stjórin hjá P/F Poul Hansen, Høgni Hansen, er sera glaður um loysnina við Undirhúsinum og takksamur fyri at Reyði Krossur vildi hýsa Undirhúsinum, ímeðan umbyggingin av hølunum fór fram.
Ársins Borgari fevnir um eitt heiðursskjal og eina lítla peningagávu, men stjórin hjá P/F Poul Hansen helt, at Lions Club Tórshavn heldur skuldi lata onkrum vælgerandi endamáli teir pengarnar, og tað er tikið til eftirtektar.
(kelda portal.fo)
Les meira her:
http://portal.fo/pf+poul+hansen+faer+lionsheidur.html


text:
Ja, so er tíðin endiliga komin til árliga afturvendandi Laksa- og Sølutorgið í Runavík. Undirtøkan fyri tiltakinum hevur verið vaksandi fyri hvørt ár og tískil hevur tiltakið eisini eydnast betur og betur á hvøjum ári.
Laksa- og Sølutorgið verður leygardagin 25. juli frá kl. 10.00 - 16.00.
Eins og undanfarin ár verður sera nógv spennandi at vitja á Laksa- og Sølutorginum allan dagin, bæði fyri børn og vaksin. Málningaframsýning verður í Býráðssalinum. Góður tónleikur verður at hoyra og harafturat sera leskiligt, flott laksaborð við ókeypis smakkiroyndum til øll vitjandi.
Sum vant hendir ein rúgva á torginum, m.a verður fiskasøla, frukt- og grøntmetissøla, breyðsøla, blómu- og urtagarðssøla, havamøblasøla, andlitsmáling, køkutombola, leikutombola, loppumarknaður, fiskabrunnur og brótssparskapping.
Øll eru vælkomin at luttaka á Laksa- og Sølutorginum, einstaklingar sum bólkar, áhugafeløg og handlar.
Ynskja tit at vera við á torginum, ella hava spurningar viðvíkjandi tiltakinum, eru tit vælkomin at seta tykkum í samband við Herbjørg ella Rut á Kunningarstovuni í Runavík, tlf. 417060 ella 211449/211447


text:
Ingi Samuelsen
19.06.2017 - 13:32
Tíðindi > Norðstreymoy - Saksun
Í farnu viku lat upp nýggj kaffistova í Dúvugørðum í Saksun. Heimasíðan hjá Sunda kommunu skrivar, at í fyrstu syftu er kaffistovan opin allar seinnapartar, og annars eftir avtalu.
Tað eru Katrin Dalsgaard Nolsøe og Alda Magnussen, sum hava latið hugnaligu kaffistovuna upp. Ætlanin er, at selja kaffi, te, køkur og so møguliga okkurt smávegis ábit har dentur verður lagdur á, at nýta vørur úr nærumhvørvinum.
Afturat hesum vera smærri konsertir og tiltøk í hølunum. Um mánaðarskiftið verður skipað fyri hugnakvøldi.
Umframt kafe virksemi er eisini søluframsýning av málningum, myndum og heimavirki, ið seta dám á kaffistovuna. Við á søluframsýningini eru: Gvøðny Maria Áarstein, málningar, Elisabeth í Gong, bundnar troyggjur, Nils Fríðheim, tekningar, og onnur.


text:
Tel. +298 239690
ZENIT, útróðrabátur, mál 638
Prísuppskot kr. 300.000,00 | Útróðrarbátur
Upplýsingar um bátin
FISKIBÁTUR TIL SØLU
Báturin hevur verið á beding hvørt ár. Kúlustevni og stabiliseringstangi er montera nýtt. Nógvir seymir útskiftir. Alt el er nýtt. Nýggjar lynningar í bæði borð. Nýggjur skúrur.
Aksiltrekk er gjørt í ár og sýna 5 ár fram. Nýggj stabilitetsbók 10 ár fram. Báturin er sera væl umsitin, og í góðum standi.
Nýggjur hiti og hitavekslari til motor, umframt nýggjur blokkur og nýggjur kølari. Geari júst yvirhála. 6 DNG snellur fylgja við.
Smíðiár: 1968. Bygdur í Tresfjord í Norra. Liðugt gjørdur í Trongisvági.
Báturin hevur fiskiloyvi í bólki 5B.
Vælkomin at geva boð. Smálutirnir í lýsingini tykjast rættir, men full vissa kann ikki veitast fyri teimum.
Sí annars upplýsingar um bátin her niðanfyri:
Prísuppskot
kr. 300.000,00
Størsta longd (LOA)
12,23m
Bátasmiður
Brødrerne Kjøpstad Bådebyggeri, Norra.
Framtøkumegi (KW/HK)
138 HK
Hentleikar, sum báturin hevur
Nautisk tól
Annað:
Stationera teldu við skermi v.m. 2 GPS´ arar
Lugar
Annað:
4 koyggir. Hevur sjónvarp. .
Motorur
Annað:
Nýggjur ladari, nýggjir convertarir, nýggjar dynamoir, 8 stk. nýggir akkumulatorar, 4 stk. autom. lensipumpur. M.A.N. tungvektari.
Trygdarútgerð
Annað:
Redningskransar v/ljós, epirp, sart.
Fiskitól- og reiðskapur
Annað:
10 kør í last og 10 kør á dekki. Nýggj kryvjirenna, 45 limur á stokkum, 35 kalvalínur, heimaralínur. Báturin hevur fiskiloyvi í bólki 5 b.
Onnur viðurskiftir
Hevur hesin bátur tín áhuga?
Gev eitt boð
Fyri at geva eitt boð, skalt tú útfylla eitt oyðublað, og senda tað aftur til okkum. Heinta oyðublaðið niðanfyri.
Heinta
Ókeypis ráðgeving
Vit ráðgeva og vegleiða í sambandi við sølu av fastogn, og hjálpa til, at virðismeta ognina.
Tá heitt verður á okkum hjálpa vit fegin, og tað kostar einki at tosa við okkum.
Lánroknari í samstarvi við Norðoya Sparikassa
Roknari mentur av Beak sp/f í samstarvi við Norðoya Sparikassa
Úrslit
kr. -,-*
At gjalda um mðn.
Norðoya Sparikassi tel. 475 000
*Útrokningin er einans vegleiðandi og gevur tær eina ábending um, hvat mánaðarliga gjaldið verður. Eitt nú er hædd ikki tikin fyri avgreiðslugjaldi, stovningarprovisión, tinglýsing og øðrum kostnaðum.
Vís áhuga
Fyll út oyðublaðið, fyri at fáa meiri kunning og tilfar um ognina.
Hava tygum fleiri spurningar, ert tú vælkomin at ringja til Meklaran á tlf. +298 239690


text:
Líka so nøgdar vit vóru um røðu løgmans á nýggjárinum, har dentur m.a. varð lagdur á tolsemi, frælsi og demokrati, líka so vónsviknar gjørdust vit av samrøðuni, danska sjónvarpsrásin TV2 hevði við Kaj Leo Johannessen løgmann, har hann verður spurdur um, hvønn týdning føroyingar leggja í hetta, at drotningin nevnir Føroyar í nýggjársrøðu sínari.
Vit ætla ikki at leggja okkum út í, hvørja meting løgmaður hevur av kongshúsinum, men vit vilja mótmæla, at løgmaður okkara loyvir sær at gera so grovar generaliseringar um føroyskar kvinnur, sum hann gjørdi í samrøðuni.
Føroyskar kvinnur verða allar sleptar niður í ein pott og verða lýstar sum persónar, sum dáma sera væl at lesa donsk vikubløð, nevnd verða beinleiðis Se og Hør, Ude og Hjemmet og Familie Journalen, og løgmaður pástendur eisini at føroyskar kvinnur lesa litaðu vikubløðini, tí teimum dámar so væl at hyggja at og tosa um fínu kjólarnar, sum tey kongligu og onnur eru í.
Vit hava als onki ímóti at fólk lesa vikubløð og hyggja eftir fínum kjólum, vit ætla okkum heldur ikki at hava at løgmanni og privatu áskoðan hansara á kvinnur, men vit vilja átala at Føroya løgmaður ger so grovar generaliseringar av lesnaðinum hjá føroyskum kvinnum og áhuga teirra fyri fínum kjólum. Hetta eigur eftir okkara tykki ikki at koma fyri í einari viðmerking frá einum almennum persóni, sum Føroya løgmaður er.
Kvinnufelagasamskipan Føroya
03. januar 2012
Yvirlýsing 03. januar 2012
Líka so nøgdar vit vóru um røðu løgmans á nýggjárinum, har dentur m.a. varð lagdur á tolsemi, frælsi og demokrati, líka so vónsviknar gjørdust vit av samrøðuni, danska sjónvarpsrásin TV2 hevði við Kaj Leo Johannessen løgmann, har hann verður spurdur um, hvønn týdning føroyingar leggja í hetta, at drotningin nevnir Føroyar í nýggjársrøðu sínari.


text:
- Kvinnur í Norðurlondum eru meira virknar á arbeiðsmarknaðinum enn í øðrum vestureuropeiskum londum
Heili 83 prosent av føroysku kvinnunum eru virknar á arbeiðsmarknaðinum. Samanbera vit við Vestureuropa undir einum, so er talið har bara 66 prosent av kvinnunum. Í Norðurlondum er tað Finnland, sum hevur lægstu luttøkuna av kvinnum á arbeiðsmarknaðinum við 73 prosentum.
Hetta og nógv annað fæst at vita í Norðurlendsku Árbókini 2010, sum kom út tann 27. oktober. Har kann man eisini lesa at:
- Føroyar eru eisini landið, har lutfalsliga flest av starvsfólkunum eru í parttíðar arbeiði við 34 prosentum. Av føroysku kvinnunum eru tað meir enn helvtin (52 prosent), sum arbeiða parttíð. Í Finnlandi er lutfalsliga fækst av fólki, sum arbeiða parttíð, bæði fyri menn og kvinnur, nevnliga við 8,3 og 18,5 prosentum.
- Í miðal føða kvinnur í Føroyum 2,3 børn. Tað vil siga, at føroyskar kvinnur eru tær raskastu í Norðurlondum, tá tað snýr seg um tal av barnsburðum fyri hvørja kvinnu. Føðitíttleikin í Føroyum hevur tó verið eitt sindur hægri árini frammanundan.
- Jónas er tað mest vanliga drongjanavnið hjá nýføðingum í Føroyum. Í hinum Norðurlondum eru tað Mikkel (Danmark), Veeti (Finnland), Jón (Ísland) og Lukas (Noreg og Svøríki), sum eru tey best umtóktu.
Norðurlendska Árbókini 2010 verður útgivin av Norðurlendska Ráðharraráðnum. Hon kostar 275,- kr. og hevur sambærilig hagtøl úr Norðurlondunum Danmark, Finnlandi, Íslandi, Noregi, Svøríki, Føroyum, Grønlandi og Álandi. Atgongd er eisini til ein datagrunn við hagtølum í túsundatali um samfelagsviðurskifti í Norðurlondum. Datagrunnurin og Norðurlendsku Árbókini 2010 í pdf-útgávu kunnu eisini fáast á www.norden.org
Meira fæst at vita frá Simonu Nielsen, Hagstova Føroya, tlf. +298 352800, simona@hagstova.fo